ALMA TSAPTER 3\nAn mga Amlicita nagmarka kan saindang mga sadire susog sa napropesiyang tataramon --- An mga Lamanita pinagsumpa nin huli kan saindang pagrebelde --- An mga tawo nagdadara kan sadire man sana nindang mga sumpa na nangingibabaw sa saindang mga sadire --- An mga Nephita nadaog an ibang hukbo nin mga Lamanita.\nAsin ini nangyaring naglipas na an mga Nephita na dae nagkagaradan kan mga armas nin giyera, pagkatapos na sainda nang nailubong idtong mga nagkagaradan --- ngonian an numero kan mga nagkagaradan dae mabilang, nin huli sa kadakualaan kan saindang bilang --- pagkatapos na nakatapos na sa paglubong kan saindang mga gadan sinda gabos nagbaralik sa saindang mga kadagaan, asin sa saindang mga harong, asin sa saindang mga agom na babae asin sa saindang mga kaarakian.\n2 Ngonian kadakul na mga babae asin mga kaarakian an nagkagaradan sa paagi nin espada, asin man kadakul kan saindang mga kakarnerohan asin kan saindang mga kabakahan; asin man kan saindang mga kaomahan nin butil na nagkaderestroso, nin huli ta sinda nagkatirimak-timakan nin kadakul na grupo nin mga tawo.\n3 Asin ngonian habang kadakul kan mga Lamanita asin mga Amlicita na nagkagaradan sa may tampi nin salog Sidon na ipinag-arapon sa tubig nin Sidon; asin hilnga an saindang mga tulang yaraon sa mga kairaroman nin dagat, asin sinda kadakul na gayo.\n4 Asin an mga Amlicita mahihiling na laen man sa mga Nephita, nin huli ta sinda nagmarka kan saindang mga sadire nin pula sa saindang mga angog na arog kan manera nin mga Lamanita; daeng pagkukulang na sinda dae nag-ahit kan saindang mga payo arog kan mga Lamanita.\n5 Ngonian an mga payo kan mga Lamanita pinag-ahitan; asin sinda mga huba, laen lang kan bahag na nakahagkos sa saindang mga habayan; asin man kan saindang baluti, na nakasul-ot sa palibot ninda, asin an saindang mga busog, asin an saindang mga pana, asin an saindang mga gapo, asin an saindang mga tirador, asin iba pa.\n6 Asin an mga onit kan mga Lamanita mairitom, na susog sa mga marka na ipinagpamugtak kan saindang mga ama, na iyo an sarong sumpa sa sainda nin huli kan saindang mga kalapasan asin kan saindang pagrebelde laban sa saindang mga katugangan, na sinda Nephi, Jacob, asin Joseph, asin Sam, na mga husto asin banal na mga tawo.\n7 Asin an saindang mga katugangan nagmawot na destrosohon sinda, kun kaya sinda isinumpa; asin an Kagurangnan nagbugtak nin marka sa sainda, iyo, kina Laman asin Lemuel, asin man sa akeng lalake ni Ishamael, asin Ishmaelista na mga kababaehan.\n8 Asin ini ginibo na tanganing an saindang mga banhi mabistong laen sa mga banhi kan saindang mga katugangan, na mangyari na an Kagurangnang Diyos iyo an magpreserba kan saiyang mga katawohan, na tanganing sinda dae makahalobilo asin magtubod sa mga salang tradisyon na iyo an makapagpapatotoo kan saindang kapahamakan.\n9 Asin ini nangyaring naglipas na an siirisay man na nakihalo kan saiyang banhi sa mga Lamanita ini nagdara nin kaparehong sumpa sa saiyang banhi.\n10 Kun kaya, an siirisay man na nagtugot kan saiyang sadire na madara kan mga Lamanita pinag-apud na yaon sa irarom kan pamayo ninda, asin igwa nin sarong marka na ipinagpamugtak sainda.\n11 Asin ini nangyaring naglipas na an siirisay man an dae nagtutubod sa tradisyon kan mga Lamanita, alagad nagtutubod sa mga talaan na dinara paluwas sa daga nin Jerusalem, asin man sa tradisyon kan saindang mga ama, na ngani tama, na nagtubod sa mga kasugoan nin Diyos asin pinaggigibo an mga ini, iyo an pinag-aapud na mga Nephita, o an mga katawohan ni Nephi, magpoon sa panahon na idto hanggan pa man---\n12 Asin iyo sinda an nagtago kan mga talaan na mga totoo na panungod kan saindang mga katawohan, asin man kan mga katawohan nin mga Lamanita.\n13 Ngonian mabalik giraray kita sa mga Amlicita, nin huli ta nagkaigwa man sindang marka na ipinagbugtak sainda; iyo, sinda na nagpamugtak kan sainda man sanang marka para sa sadire ninda, iyo, magin sarong markang pula na ibinugtak sa saindang mga angog.\n14 Kaya an tataramon nin Diyos nautob na, nin huli ta iyo ini an saiyang mga tataramon na sinabi niya ki Nephi: Hilnga, an mga Lamanita sakuyang isinumpa, asin ako magbubugtak nin sarong marka sainda na tanganing sinda asin an saindang banhi puwedeng separado sa saimo asin kan saimong banhi, magpoon ngonian na panahon na paabuton asin sa daeng kasagkoran, laen lang kun sinda magsosolsol kan saindang mga kasalanan asin magbalik sa sako na tanganing ako magkaigwa nin pagkaherak sa sainda.\n15 Asin giraray: Ako magbubugtak nin sarong marka sa saiya na nakihalo an saiyang banhi sa saimong mga katugangan, na tanganing sinda man isusumpa.\n16 Asin giraray: Ako magbubugtak nin sarong marka sa saiya na nakikilaban kontra saimo asin sa saimong banhi.\n17 Asin giraray, Ako nagsasabi: Siya na nagharayo gikan saimo bako nang pag-aapudon na saimong banhi; asin ako magbebendisyon saimo, asin sa kiirisay man na pag-aapudon na saimong banhi, ngonian asin sa daeng kasagkoran; asin sa saiyang banhi.\n18 Ngonian an mga Amlicita dae nag-aaram na sinda nag-uutob na sa mga tataramon nin Diyos kan sinda nagpoon sa pagmarka kan saindang mga sadire sa saindang mga angog; daeng pagkukulang na sinda nagluluwas na yaon sa bukas na pagrerebelde kontra sa Diyos; kun kaya ini kapakinabangan na an sumpa dapat na mapasainda man sana.\n19 Ngonian ako maggigibo na tanganing kamo makahiling na sinda nagdara sa sadire ninda kan sumpa; asin maski kami naggibo na an tawo na pinagsumpa nagdara sa sadire niya kan saiyang sadireng kondenasyon.\n20 Ngonian ini nangyaring naglipas na dae pa kadakul na mga aldaw pagkatapos an giyera na ipinaglaban sa daga nin Zarahemla, kontra sa mga Lamanita asin mga Amlicita, na nagkaigwa pa nin iba pang hukbo kan mga Lamanita na nag-atake sa mga katawohan nin Nephi, sa kaparehong lugar kun saen an pinaka-enot na hukbo naki-atubang sa mga Amlicita.\n21 Asin ini nangyaring naglipas na igwa nin sarong hukbo na ipinadara na tanganing labanan sinda paluwas sa saindang kadagaan.\n22 Ngonian si Alma sa saiyang sadire na nagsapo nin sarong lugar dae nag-iba sa pakigiyera sa panahon na ini kontra sa mga Lamanita;\n23 Alagad nagpadara nin sarong dakulang numero kan hukbo laban sa sainda; asin sinda nagpaduman pinaggaradan an kadakul na mga Lamanita asin itinaboy an katadaan sainda paluwas sa mga sagkodan kan saindang mga kadagaan.\n24 Asin pagkatapos sinda nagbaralik giraray asin nagpoon na maghimo sa katuninongan sa kadagaan, na dae na pag-istorbohon sa laog nin sarong panahon kan saindang mga kaiwal.\n25 Ngonian an gabos na bagay na ini pinangyari, iyo, an gabos na ining mga pakigiyera asin pakipaglaban pinupunan asin tinatapos sa ika-limang taon kan pagpapamahala nin mga huwes.\n26 Asin sa sarong taon rinibo asin manampulong mga ribo na mga kalag an naipadara sa daeng kasagkoran na kinaban, na tanganing sinda may-aani kan saindang mga pabuya na uyon sa saindang mga nakaginibohan, na kumbaga sinda marhay o kumbaga sinda maraot, na tanganing mag-aani nin daeng katapusan na kaogmahan o daeng katapusan na kasakitan, uyon sa espiritu na sinda ipinaglista na magsusunod, kumbaga ini nagin sarong marhay na espiritu o sarong maraot.\n27 Nin huli ta an lambang tawo nagreresibe nin mga kabayaran sa saiya na iyo an naglista para sa pagsunod, asin mangyaring uyon sa mga tataramon kan espiritu nin propesiya; kun kaya mangyari man lugod na ini uyon sa katotohanan. Asin dyan nagtapos an ika-limang taon kan pagpapamahala nin mga huwes.\n# posted by Unknown @ 8/03/2005 07:29:00 AM


Mateo 25 | Bibliya Online | New World Translation\nTANDA KAN PRESENSIYA NI CRISTO (1-46)\nIlustrasyon mapadapit sa sampulong daraga (1-13)\nIlustrasyon mapadapit sa mga talento (14-30)\nAn mga karnero asin an mga kanding (31-46)\n25 “An Kahadian kan kalangitan ikakaagid sa sampulong daraga na nagkua kan saindang mga lampara asin nagluwas tanganing sabaton an nobyo. 2 An lima sa sainda mangmang, asin an lima mapagmansay.* 3 Huli ta an mga mangmang nagkurua kan saindang mga lampara pero dai nagdara nin reserbang lana, 4 alagad an mga mapagmansay nagdara nin reserbang lana sa mga lalagan ninda kaiba kan saindang mga lampara. 5 Mantang naaatraso an nobyo, sinda gabos tinurungka asin napaturog. 6 Kan mismong kamatangaan kan banggi, igwang nagkurahaw: ‘Yaon na an nobyo! Magruluwas kamo tanganing sabaton siya.’ 7 Dangan an gabos na daragang idto nagburuhat asin inandam an saindang mga lampara. 8 An mga mangmang nagsabi sa mga mapagmansay, ‘Tawi kami kan lana nindo, ta mapapalsok na an mga lampara mi.’ 9 An mga mapagmansay nagsimbag asin nagsabi: ‘Tibaad parareho lugod kitang kulangon. Marahay pang magduman kamo sa mga nagtitinda kaiyan, asin magbakal kamo nin para sa saindo.’ 10 Mantang paduman sinda tanganing bumakal kaiyan, nag-abot an nobyo. An andam na mga daraga naglaog kaiba niya sa bangkete sa kasal. Dangan, isinara an pinto. 11 Pagkatapos, an iba pa sa mga daraga nag-arabot man, na nagsasabi, ‘Ginoo, Ginoo, bukasi kami!’ 12 Bilang simbag sinabi niya, ‘Sasabihon ko sa saindo an totoo, dai ko kamo midbid.’ 13 “Kun siring, magdanay kamong mapagbantay huli ta dai nindo aram an aldaw ni an oras. 14 “Huli ta an Kahadian kaagid nanggad nin sarong tawo na madali nang magbiyahe pasiring sa ibang nasyon, asin ipinaapod niya an saiyang mga uripon saka ipinagkatiwala sa sainda an saiyang mga pagsadiri. 15 An saro sa sainda tinawan niya nin limang talento,* an saro man duwang talento, asin an saro pa sarong talento, depende sa kakayahan kan kada saro, dangan nagduman siya sa ibang nasyon. 16 An tinawan nin limang talento tulos na naghali asin ipinagnegosyo an mga iyan dangan nakaganar nin lima pa. 17 Siring man, an tinawan nin duwa nakaganar nin duwa pa. 18 Alagad an uripon na tinawan nin saro sanang talento naghali asin nagkalot sa daga saka itinago diyan an kuwarta* kan saiyang kagurangnan. 19 “Pakalihis nin halawig na panahon, an kagurangnan kan mga uripon na idto nag-abot asin nakipagkuwenta sa sainda. 20 Kaya an tinawan kan limang talento nagrani na may darang limang dagdag na talento asin nagsabi, ‘Kagurangnan, pinagkatiwalaan mo ako nin limang talento; hilinga, nakaganar ako nin lima pang talento.’ 21 An saiyang kagurangnan nagsabi sa saiya: ‘Magayon an ginibo mo, marahay asin maimbod na uripon! Nagin maimbod ka kun manungod sa dikit na bagay. Pagkakatiwalaan taka nin dakul na bagay. Makigaya-gaya ka sa saimong kagurangnan.’ 22 Sunod, an tinawan kan duwang talento nagrani asin nagsabi, ‘Kagurangnan, pinagkatiwalaan mo ako nin duwang talento; hilinga, nakaganar ako nin duwa pang talento.’ 23 An saiyang kagurangnan nagsabi sa saiya: ‘Magayon an ginibo mo, marahay asin maimbod na uripon! Nagin maimbod ka kun manungod sa dikit na bagay. Pagkakatiwalaan taka nin dakul na bagay. Makigaya-gaya ka sa saimong kagurangnan.’ 24 “Sa kahuri-hurihi, an uripon na tinawan kan sarong talento nagrani asin nagsabi: ‘Kagurangnan, midbid taka na tawong istrikto, na nag-aani sa dai mo pinagsabwagan asin nagtitipon sa dai mo pinagtahupan. 25 Kaya natakot ako asin naghali saka itinago ko sa daga an saimong talento. Uni, ibalik ko na sa saimo.’ 26 Bilang simbag sinabi sa saiya kan saiyang kagurangnan: ‘Maraot asin hugakon na uripon, bakong kasasabi mo pa sanang nag-aani ako sa dai ko pinagsabwagan asin nagtitipon sa dai ko pinagtahupan? 27 Kun siring, idineposito mo kutana sa bangko an kuwarta* ko, asin pag-abot ko ikakabalik kutana iyan sa sako na may kaibang tubo. 28 “‘Kaya, kuana nindo sa saiya an talento asin itao iyan sa saro na may sampulong talento. 29 Huli ta an siisay man na igwa, tatawan nin mas dakul pa, asin magkakaigwa siya nin abundansiya. Alagad an saro na mayo, maski an yaon sa saiya kukuanon sa saiya. 30 Asin iapon nindo sa kadikluman sa luwas an daing serbing uripon. Duman mangyayari an saiyang pagtangis asin an pagragot kan saiyang mga ngipon.’ 31 “Pag uminabot an Aki nin tawo na may kamurawayan, pati an gabos na anghel na kairiba niya, matukaw siya sa saiyang mamuraway na trono. 32 An gabos na nasyon titiripunon sa atubangan niya, asin pagsusuwayon niya an mga tawo, kun paanong isinusuway nin pastor an mga karnero sa mga kanding. 33 Asin ibubugtak niya sa saiyang tuo an mga karnero, alagad sa saiyang wala an mga kanding. 34 “Dangan an Hadi masabi sa mga nasa tuo niya: ‘Madya, kamong mga binendisyunan kan sakuyang Ama, manahon nindo an Kahadian na inandam para sa saindo puon pa sa pagkaestablisar kan kinaban. 35 Huli ta nagutom ako asin tinawan nindo ako nin makakakan; napaha ako asin tinawan nindo ako nin maiinom. Nagin estranghero ako asin inistimar nindo; 36 huba ako* asin binaduan nindo. Nagkahilang ako asin inataman nindo. Nasa presuhan ako asin dinalaw nindo ako.’ 37 Dangan an mga matanos masimbag sa saiya: ‘Kagurangnan, kasuarin mi ika nahiling na gutom asin pinakakan mi ika, o paha asin tinawan mi ika nin maiinom? 38 Kasuarin mi ika nahiling na estranghero asin inistimar mi ika, o huba asin binaduan mi ika? 39 Kasuarin mi ika nahiling na may hilang o nasa presuhan asin dinalaw mi ika?’ 40 Bilang simbag an Hadi masabi sa sainda, ‘Sinisigurado ko sa saindo, kun paanong ginibo nindo iyan sa saro sa mga pinakahababa an kamugtakan sa mga tugang kong ini, ginibo nindo iyan sa sakuya.’ 41 “Dangan masabi siya sa mga nasa wala niya: ‘Rumayo kamo sa sako, kamong mga isinumpa, duman kamo sa daing katapusan na kalayo* na inandam para sa Diyablo asin sa saiyang mga anghel. 42 Huli ta nagutom ako, pero dai nindo ako tinawan nin makakakan; asin napaha ako, pero dai nindo ako tinawan nin maiinom. 43 Nagin estranghero ako, pero dai nindo ako inistimar; huba ako, pero dai nindo ako binaduan; may hilang ako asin nasa presuhan, pero dai nindo ako inataman.’ 44 Dangan masimbag man sinda: ‘Kagurangnan, kasuarin mi ika nahiling na gutom o paha o estranghero o huba o may hilang o nasa presuhan asin dai mi ika inasikaso?’ 45 Dangan masimbag siya sa sainda, na sinasabi: ‘Sinisigurado ko sa saindo, kun paanong dai nindo iyan ginibo sa saro sa mga ini na pinakahababa an kamugtakan, dai nindo iyan ginibo sa sakuya.’ 46 An mga ini paparaon nin daing sagkod,* alagad an mga matanos magkakamit nin buhay na daing katapusan.”\n^ O “kulang an sulot ko.”\n^ Sa literal, “mapasiring sa daing katapusan na pagkatakras.”


PAG-ANDAM SA MGA BULAN NIN BAGYO: NFA bastante sa bagas\nCiudad nin Legazpi --- An National Food Authority (NFA) nagpaseguro na nin awad-awad na stock nin bagas sa mga bodega sa anom na provincia kan Kabikolan bilang food security sa natatadang tolong bulan kan 2021 na iyo an panahon kan paglaog nin mga bagyo.\nSa ngunian igwang 13,662 cavan nin bagas asin 228,978 na cavan kan paroy na binakal sa mga paraoma alagad padagos pa an saindang palay procurement nganing bagason asin makadagdag sa food security sa anom na provincia kan rehiyon.\nSi Jaharah Sy Pavilando, opisyal na parataram kan NFA Bicol nagpahayag sa Bicol Mail na saindang prioridad sa ngunian iyo an palay procurement nganing suficiente an saindang stock nin bagas ano man na oras magkaigwa nin calamidad.\nMayo na sa mandato ninda an pag-suplay nin bagas sa mga mercado envez seguridad sa pagkakan asin ciertohon na igwang awad-awad na suplay sa mga bodega.\nAn Acta Republica 11203 na mas midbid sa Rice Tariffication Law iyo an naghale sa saindang mandato nganing magsuplay nin bagas sa mga mercado asin tinao na sa mga darakulang negosyante na iyo ngunian an nagdidikta kan presyo.\nHuli kaini, halangkaw man giraray an presyo kan bagas alagad kabaliktaran sa paglaom kan consumedores asin paraoma na mababa an presyo.\nAn RA 11203 tinawan nin buelo an mga rice traders na mag-angkat nin bagas sa ibang nasyon asin hinale na sa NFA an apektado digdi iyo an consumedores sa mahal na presyo kan bagas.\nAn resulta yaon na sa kontrol kan mga negosyante kun pera an dapat an presyo kan bagas sa mercado.\nSa ngunian nagcacantidad nin P35.00 hasta P40.00 asin igwa pang mahal digdi depende sa klase kan bagas.\nSi Silvestro Bonto, lider nin mga paraoma sa Bicol nagsabi na saindang kinukundenar an Rice Tariffication Law kan administrasyon ni Presidente Duterte huli ta iyo an nagpababa kan presyo kan paroy kan mga paraoma.\nSa ngunian an dalagan kan presyo kan paroy sa mga kumprada nag-aabot na sana sa P12.50 hale sa dating P17.00 cada kilo.\nSa procurement program kan NFA nagbabakal sinda kan paroy nin paraoma sa cantidad na P19.00 cada kilo alagad kaipuhan alang asin malinig. (dpa)


Viajeng CSur Legazpi City prioridad kan PNR\nSagcod pa sana sa survey sa Camarines Sur an ginigibo kan contratista sa iimplementar na P175 bilyon na railway system alagad an pigtatawan muna nin prioridad kan manijamiento kan Philippine National Railways sa Ciudad nin Naga iyo an pagbuelta kan viajeng Naga – Legazpi.\nSi OIC Division Manager Antonio Bare Jr. kan Naga PNR Station nagpahayag na sainda nalang hinahalat an mga kotse na dadarahon digdi hali sa Manila nganing idagos na an viaje kan commuter train hali digdi pasiring sa Ciudad nin Legazpi.\nIgwang mga bagong binakal an gobierno nin kotse para sa Manila alagad si dati nang ginamit asin gagamiton iyo an isasalya sa Bicol.\nEnot nang pigplano na dapat kan Septiembre 2019 dadarahon na digdi an mga kotse alagad sagcod sa ngonian dai pa nakakaabot mantang dai pa aram kan lokal na manijamiento an kaulangan sa saindang opisina central.\nAn regular na viaje kan perrokaril haloy nang hinahalat kan mga Bicolano huli ta barato an flete kun ikukumpara sa pampasajerong bus asin man public utility van.\nAn namamantenir sana sa presente kan lokal na manijamiento kan PNR iyo an regular na viaje kan commuter train haling Sipocot sundo sa Ciudad nin Naga asin pabuelta sa PNR Sipocot.\nBarato tarifa kun haling Naga abot sa Sipocot cantidad sanang P32.00, haling Naga abot sa Libmanan cantidad sanang P22.00 asin Naga sundo sa Pamplona nagcacantidad sana nin P12.00, igwa pang discuento an estudiantes asin senior citizens.\nAn administrasyon ni Presidente Duterte nag-utang sa China nin P175 bilyon para sa construksyon kan bagong railway system haling Tutoban, Manila abot sa Sorsogon.\nMaabot sa 639 – kilometro an railway line para sa PNR South Long-Haul project asin target na marealisar an proyecto sa 2022 na mapalipot kan oras sa viajeng Bicol-Manila. (dpa)


An Mein Kampf (Aleman: [maɪ̯n kampf], An Sakong Pakikipagtusay) sarong 1925 librong autobiograpiya na sinurat kan pamayo kan Partido Nazi na si Adolf Hitler. An libro piglaladawan kun paano si Hitler luwayluway nagin antisemitiko. Igdi sa libro saiyang ibiniklad an saiyang ideolohiya politikal asin kun ano an mga plano niya para sa Alemanya. An enot na tomo nalagda kan 1925 asin an ikaduwang tomo napublikar kan 1926. An nagpakarhay kan libro iyo si Rudolf Hess, saiyang katuwang.\nPatos kan edisyon 1926–1928\n18 Hulyo 1925\n13 Oktobre 1933 (hinayokong)\nImprinta (Matagas na patos asin Papel)\nSi HItler pinonan an Mein Kampf kan siya napipiot sa preso huli sa saiyang dai-nakaantos na pag'alsa sa Munich kan Nobyembre 1923 na pig'apod niyang saiyang mga krimen politikal. Sa pagtubod ni HItler, an libro makaligtas saiya sa mga gastosan niya sa saiyang kaso. Pig'isip niya na dapat an libro magluwas sa duwang tomo na an enot dapat mapublikar kaamayi kan 1925. Kan magadan si HItler, an permiso sa libro napasa sa gobyerno estado kan Bavaria na dai nagtugot ipaimprenta o kopyahon an libro sa laog kan Alemanya. Kan 2016, kan magpaso na an copyright kapot kan gobyerno Bavaria, an Mein Kampf pinagpublikar liwat sa Alemanya, primerong gayo poon kan taon 1945.\nKan taon na 1939 an libro nakapabakal nin 5,200,000 kopya asin napalis sa 11 lenggwahe.\nMga tinotolod na kaisipan ni Hitler sa Mein KampfLiwaton\nAn Mein Kampf kuta may titulong "Apat may Kabangang Taon na Pakikipagtusay Laban sa Kaputikan, Kapalpalan asin Katalsotan". alagad an kaglagda kan libro sinimple na sanang titulohan na "Mein Kampf" o "Sakong Pakikipagtusay". Igdi ibiniklad ni Hitler an saiyang mga ideya manongod sa pagkatawo kan Aleman asin relasyon sa ibang mga rasa o lahi. Saiyang pigtotolod an ideya na an Aleman o Aryan iyo an pinakasuperior na rasa na dapat iyo an magdominar sa kinaban. An gabos na rasa, orog na an mga Hudyo asin mga Eslabos (Tseko, Polako asin Ruso) mga inferior na lahi. Dapat daa an mga Aleman bako lang "magsibot sa pag'ataman nin mga purong kasta kan ayam, kabayo o ikos, kundi sigurohon na an dugong Aryan magin puro asin liso". Sinasabi niya man na an mga Hudyo iyo an nagraratak sa ekonomiya kan Alemanya asin dapat puhoon ngane makaolagwad sa pag'asenso an nasyon niya..\nAn pagtubod niya mayo nin pagkapantay an mga lahi asin ta an lahing superior iyo an dapat mangimbabaw susog sa eternal na pagboboot kan natural na pagkarinsay kan uniberso. Sinasabi niya pa na an kultura kan Aryan iyo an kapu'ngolan kan gabos na kadunongan asin gabos na lahi dapat maduko asin mapadaog sa superioridad kan kulturang Aryan alagad nanginginabang an mga rasang inferior basta an mga ini nasasakop kan mga dominanteng Aryan.\nSaiyang idinodoon na gayo na an mga Hudyo iyo an mga kontrabida sa kinaban: sinda an nagmamanipular asin nagkokontrol kan pinansya kan kinaban, nagkakapot kan prensa, nag'imbento kan demokrasya liberal, asin kagtogdas kan Marksismo, kagwarak kan prostitusyon, mga bisyo asin ginagamit an kultura sa pagpalakop kan diringkilan sa kinaban.\nGinatongan nanggad ni Hitler an orgulyo kan rasang Aleman asin ipinahiling niya na an kasusupgan resulta kan pagkadaog kan Alemanya sa Enot na Gerang Pankinaban dapat mapara asin pigparasabi niya an areglo sa gerang idto sarong dakulaon na inhustisya sa saindang nasyon. Dai nagreparo an kinaban na an mga kaisipan ni Hitler mayong ibang ibubunga kundi magtao nin rason kun ano ta dapat manakop an Alemanya sa pagbawi kan superior na kamugtakan kan saiyang lahing Aryan. Mayong duda an saiyang mga ideya sa Mein Kampf iyo an nagin panggatong ngane magsabrit an makangirhat na Ikaduwang Gerang Pankinaban.\nAn pagkasurunod kan mga kapitolo iyo an siring:\nEnot na tomo: An Pagbalos\nKabtang 1: Sa Harong kan sakuyang mga Magurang\nKabtang 2: Mga taon nin Pag'adal asin mpagtios sa Vienna\nKabtang 3: Mga Konsiderasyon Pulitika Batay sa Panahon Yaon Ako Vienna\nKabtang 4: Munich\nKabtang 5: An Gera Mundial\nKabtang 6: Propaganda sa Gera\nKabtang 7: An Rebolusyon\nKabtang 8: An Kapino'na kan Sakong Aktibidad sa Pulitika\nKabtang 9: An Partido Trabahador kan Alemanya\nKabtang 10: An Mga Dahelan kan Pagrampaog\nKabtang 11: Nasyon asin Lahi\nKabtang 12: An Enot na Periodo kan Pagtalubo kan Sosyalista Nasyonal Partido Trabahador kan Alemanya\nIkaduwang Tomo: An Hiron kan Sosyalista Nasyonal\nKabtang 1: Pilosopiya asin Partido\nKabtang 2: An Estado\nKabtang 3: Mga Sakop asin Namamanwaan\nKabtang 4: Personalidad asin Pagmukna kan Estadong Völkisch\nKabtang 5: Pilosopiya asin Organisasyon\nKabtang 6: An Pakikipagtusay kan mga Enot na Periodo – An Kahalagahan kan Itinataram\nKabtang 7: An Pakikipagtusay laban sa Pulang Prentera\nKabtang 8: An Makusog mas Mapangyare kun Solo\nKabtang 9: Mga Ideyang Pundamental Manongod sa Kahulogan asin Organisasyon kan Sturmabteilung\nKabtang 10: Pederalismo sarong Maskara\nKabtang 11: Propaganda asin Organisasyon\nKabtang 12: An Problema sa Unyon Obrero\nKabtang 13: An Polisya kan Alyansa Aleman Pakagera\nKabtang 14: Polisya Pansubsangan\nKabtang 15: An katanosan kan PagDepensa sa Remalaso\n↑ www. britannica.com. Ki nua 08-06-17\n↑ historyplace.com. Kinua 08-06-17\n↑ www.hitler.org.Kinua 08-06-17\nPinaghugot gikan sa "https://bcl.wikipedia.org/w/index.php?title=Mein_Kampf&oldid=175731"\nLast edited on 15 Setyembre 2018, at 07:59\nHuring pigliwat an pahinang ini kan 15 Setyembre 2018, alas 07:59.


Si Jesus—An Dalan, an Katotoohan, Asin an Buhay | Buhay ni Jesus\nBASAHON SA Aleman Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitonga (Malawi) Chitumbuka Cibemba Croatian Dangme Danish Dutch Efik Español Estonian Ewe Fijian Fon Ga Georgian Griego Guarani Gujarati Gun Haitian Creole Hapon Hebreo Hiligaynon Hungarian Igbo Iloko Indonesian Ingles Isoko Italiano Javanese Jula Kabiye Kazakh Kazakh (Arabic) Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Koreano Lingala Lomwe Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Nigerian Pidgin Norwegian Nyungwe Oromo Ossetian Otetela Pangasinan Papiamento (Curaçao) Persian Polish Portuguese Pranses Quechua (Ancash) Quechua (Ayacucho) Quechua (Cuzco) Romanian Ruso Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nAn Dalan, an Katotoohan, Asin an Buhay\nPosibleng marhay na gusto mo nin maugmang bareta. Siyertong may maugmahon na bareta para sa saimo asin sa mga mahal mo sa buhay.\nAn maugmang baretang ini nasa Bibliya, an librong ipinasurat kan Kaglalang kan uniberso, si Jehova Diyos, dakul na taon na an nakaagi. Sa publikasyon na ini, tatawan nin atensiyon an apat na libro sa Bibliya na may maugmahon na bareta para sa sato gabos. An mga librong iyan inaapod sa mga pangaran kan mga lalaking ginamit nin Diyos para isurat iyan—si Mateo, Marcos, Lucas, asin Juan.\nInaapod kan dakul an apat na salaysay na ini na apat na Ebanghelyo. Gabos ini nagsasaysay kan ebanghelyo, o maugmang bareta, dapit ki Jesus—na siya an paagi nin Diyos para sa kaligtasan asin na bilang Hadi kan Kahadian nin Diyos sa langit, siya an madara nin permanenteng mga bendisyon sa gabos na nagtutubod sa saiya.—Marcos 10:17, 30; 13:13.\nTAANO TA APAT NA EBANGHELYO?\nTibaad iniisip-isip mo kun taano ta nagpasabong an Diyos nin apat na salaysay manungod sa buhay asin mga katukduan ni Jesus.\nMay mga pakinabang sa pagkaigwa kan magkakasuhay na salaysay na ini dapit sa mga sinabi asin ginibo ni Jesus. Bilang ilustrasyon, imahinarang may apat na lalaking nakatindog harani sa sarong bantog na paratukdo. An saro na nasa atubangan kan paratukdo igwa nin opisinang pigbabayadan nin buhis. An saro na man na nasa tuo sarong doktor. An saro pa, na nagdadangog sa may wala sarong parasira asin dayupot na marhay na amigo kan paratukdo. Asin an ikaapat, na nasa likod, sarong nagmamasid na mas hoben kisa sa tulo. Sindang apat onesto, asin an kada saro sa sainda may kanya-kanyang pinagkakainteresan o partikular na bagay na tinatawan nin atensiyon. Kun an kada saro masurat nin salaysay dapit sa mga sinabi asin ginibo kan paratukdo, posibleng marhay na an mga detalye o pangyayaring itatampok kan saro lain man sa itatampok kan iba. Baga man magkakalain an pagmansay o mga obheto kan apat na nagsalaysay, magkakaigwa kita nin malinaw na pakasabot sa mga sinabi asin ginibo kan paratukdo pag pinag-adalan ta an apat na salaysay. Malinaw na ipinapahiling kaini kun paano kita makikinabang sa pagkaigwa nin apat na magkakasuhay na salaysay dapit sa buhay kan Dakulang Paratukdo, si Jesus.\nSa pagpapadagos kan ilustrasyon, gusto kan lalaking parasingil nin buhis na makua an interes kan mga Judio, kaya pinag-iriba niya an nagkapirang katukduan o mga pangyayari sa paagi na matatabangan an mga parabasang iyan. Itinampok kan doktor an pagpaumay sa mga may hilang o baldado, kaya dai niya iiniba an nagkapirang bagay na isinaysay kan parasingil nin buhis o isinaysay niya iyan sa lain na pagkasunod-sunod. An idinuon kan dayupot na amigo iyo an mga namamatian asin kuwalidad kan paratukdo. An salaysay kan mas hoben na lalaki mas halipot asin mas diretso sa punto. Pero, tama an salaysay kan kada saro sa sainda. Kaya, malinaw na an pagkaigwa nin apat na salaysay kan buhay ni Jesus makakapararom kan pakasabot ta dapit sa saiyang mga ginibo, mga katukduan, asin personalidad.\nMay mga tawo na nagsasabi nin ‘Ebanghelyo ni Mateo’ o ‘Ebanghelyo ni Juan.’ Bako iyan sala, huling an kada saro igwa nin “maugmang bareta manungod ki Jesu-Cristo.” (Marcos 1:1) Pero, sa mas mahiwas na kahulugan, sa kabilugan may saro sanang ebanghelyo, o maugmang bareta, dapit ki Jesus—na mababasa ta sa apat na salaysay.\nPinagkurumparar asin pinagsararo nin dakul na nag-adal kan Tataramon nin Diyos an mga pangyayari asin detalye na nasa Mateo, Marcos, Lucas, asin Juan. Kan mga 170 C.E., hininguwa iyan na gibuhon kan Sirianong parasurat na si Tatian. Nagtutubod siyang tama saka ipinasabong nin Diyos an apat na librong ini, asin ginibo niya an Diatessaron, na pinagsararong salaysay kan buhay asin ministeryo ni Jesus.\nArog man kaiyan an librong Si Jesus—An Dalan, an Katotoohan, an Buhay, pero mas tama ini asin mas kumpleto. Nagin posible ini huling mas nasasabutan ta na ngunyan an kautuban kan dakul sa mga hula asin mga ilustrasyon ni Jesus. Huli sa pakasabot na ini, nagin mas malinaw sa sato an buot sabihon kan mga sinabi asin ginibo niya, pati na an pagkasunod-sunod kan mga pangyayari. An mga nadiskubre kan mga arkeologo nagtao man nin linaw sa nagkapirang detalye asin pagmansay kan mga kagsurat. Siyempre, mayo talagang makakasiyerto kan pagkasunod-sunod kan kada pangyayari. Pero sa librong ini, isinaysay an mga pangyayari sa rasonable asin makatanusan na paagi.\nMantang binabasa saka hinuhurop-hurop an librong ini, hinguwahon na tandaan an panginot na mensahe para sa saimo asin sa mga mahal mo sa buhay. Girumdumon na sinabi mismo ni Jesu-Cristo ki apostol Tomas: “Ako an dalan asin an katotoohan asin an buhay. Mayo nin makakaduman sa Ama kun bakong paagi sa sako.”—Juan 14:6.\nAn librong Si Jesus—An Dalan, an Katotoohan, an Buhay makakatabang sa saimo na masabutan kun paanong si Jesus iyo talaga “an dalan.” Solamenteng paagi sa saiya puwedeng makadulok ki Jehova Diyos sa pamibi. Saro pa, si Jesus an dalan para kita maipakipag-ulian sa Diyos. (Juan 16:23; Roma 5:8) Kaya, si Jesus sana an paagi para makamtan ta an pag-uyon nin Diyos.\nSi Jesus “an katotoohan.” Nagtaram siya asin namuhay kauyon kan katotoohan; garo man sana uminabot an katotoohan bilang an tawong si Jesus. Inutob niya an dakul na hula, na nagin “‘iyo’ paagi sa saiya.” (2 Corinto 1:20; Juan 1:14) An mga hulang ini makakatabang sa sato na masabutan an panginot niyang papel sa pag-utob kan katuyuhan nin Diyos.—Kapahayagan 19:10.\nAsin si Jesu-Cristo “an buhay.” Paagi sa pantubos, an pagtao niya kan saiyang perpektong buhay asin dugo, pinagin posible niya na makamtan ta an “tunay na buhay,” na iyo an “buhay na daing katapusan.” (1 Timoteo 6:12, 19; Efeso 1:7; 1 Juan 1:7) Siya man magigin “an buhay” para sa minilyon na nagadan na pero bubuhayon liwat na may paglaom na mabuhay nin daing sagkod sa Paraiso.—Juan 5:28, 29.\nKaipuhan ta gabos na masabutan saka mapahalagahan an papel ni Jesus sa katuyuhan nin Diyos. Lugod ikaugma mo na makanuod nin urog pa dapit ki Jesus—“an dalan, an katotoohan, asin an buhay.”


Stephen Prestado - Wikipedia\nStephen V. Prestado\nSi Stephen "Pen" Villafuerte Prestado sarong kagubay na Bikolanong parakurit asin parasurat nin mga rawitdawit sa mga tataramon na Bikol Sentral, Filipino asin Ingles. Siya an ilustrador kan poster kan pelikulang Angustia (2013) ni Kristian Cordero siring man kan mga librong An Propeta nin Kahlil Gibran (2013) na Binikol ni Wilmer Joseph Tria asin Obras Maestras na isinurat ninda Paz Verdades Santos sagkod Marifa Borja Fajardo. Sarô man siya sa mga parakurit sa librong 101 Kagila-gilalas na Nilalang (2015) ni Edgar Calabia Samar asin ipinublikar kan Adarna House.\nSarô siyang estudyante nin Edukasyon sa Ingles sa Ateneo de Naga na Unibersidad sa Syudad nin Naga asin kaapil kan Ateneo Literary Association (ALA). Siya nagin ilustrador asin kagdibuho sa mga pangkolehiyong publikasyon na Sural, Tilad, Rimpos asin The Pillars Publication. Kan 2007, nadakop siya asin si Antonio Casitas sa sarong protesta kontra sa pagmina kan Lafayette sa Rapu-Rapu, Albay.\nSi Prestado nagin partisipante sa Juliana Arejola-Fajardo Workshop sa Pagsurat-Bikol kan taon 2007 asin Saringsing Writers Workshop kan 2012. Siya kaapil man kan Parasurat Bikolnon. Siya iyo an nag-ikaduwang lugar sa pinakainot na Bikol Slam na ginibo sa Syudad nin Naga kan 2012.\nSa ginibong Rimpos: art-literature Exhibition kan Salingoy Art Group, katampad kan mga obrang kurit ni Roxanne Diaz Daliva an saiyang mga rawitdawit. An aktibidad ginibo sa Naga City Art Gallery sa Jesse M. Robredo Coliseum poon Mayo 4 sagkod 18, kan 2013. Nagpaluwas nin sarong libro na pinakarhay ni Eilyn Nidea laman an haralìpot na saysay dapit sa mga parakurit asin parasurat na kaayon sa aktibidad siring man an mga ladawan asin mga panurat na ipinahiling sa eksibit.\n↑ Pen’s pen and ink Business Mirror (pighugot 2015-07-08)\n↑ New Titles: 101 Kagila-Gilalas na Nilalang Adarna House (pighugot 2015-07-08)\n↑ 1ST BIKOL SLAM POETRY CONTEST Bicol Mail (pighugot 2015-07-08)\nPENTADOS - an saiyang blog\nAn saiyang portfolio\nKinua sa "https://bcl.wikipedia.org/w/index.php?title=Stephen_Prestado&oldid=211849"


Mapa kan Aklan na ipinapahiling an kinamomogtakan kan Kalibo\nMunisipyo kan Kalibo, Aklan\nSimbahan Katoliko sa Kalibo, Aklan\nAn Museo It Akean\nAti-atihan Fstival sa Kalibo, Aklan\n1 An Pagduman\n2 Mga Industriya\nAn Kalibo 45 minuto abot 1 oras sana haleng Manila kun ma-eroplano o sarong aldaw na sakay sa bapor kun maaging dagat asin ini nadangtol sa pantalan kan New Washington o kan Dumaguit.\nAn Kalibo Airport mga 10 minuto kun mahale sa plaza. An Palayugan na ini igwang direktang ruta pasiring sa Incheon, South Korea, asin sa Taipei, Taiwan. An mga eroplano kan Asian Spirit, Mandarin Airlines asin kan Pacific Pearl Airways an nagruruta igdi. Binabana-bana na dagdag pang ruta nin eroplano an ikakaag pasiring sa Singapore, Hongkong, Beijing asin Shanghai an buburuksan. Mas orog na mababantog an Aklan bilang iyo an tata palaog sa rona' kan Western Visayas.\nAn pinakaharaning mga syudad igdi iyo an Roxas City, asin Iloilo City kan Iloilo na abot-abot na gayo kan mga bus asin mga van.\nAn Kalibo iyo an aram nanggad na inaagihan kun mapasiring sa bantog-kinaban na islang resort nin Boracay, paagi sa pantalan kan Caticlan. Paduman sa resort na ini 10 minuto sana an paglantsa haleng Caticlan pero an haleng Kalibo pasiring Caticlan nag'aabot 1 oras may 20 minutos gamit an van.\nAn mayor na industriya sa Kalibo iyo an agrikultura. Kadaklan kan kadagaan natatanom sa paroy asin mais. An Kalibo nagsisibot man sa paghabol nin tela hale sa tinanom na pinya asin abaka na pareho na pigluluwas sa mga merkado kan Amerika asin Europiya. An pinyang tela, konsideradong iyo an Reina kan Pilipinong Tela ginamit sa pagtahi kan mga barong na sinu'lot kan si mga lideres kan APEC kan ini magtiripon igdi sa Filipinas kan taon 1996. Anopang masabi, hale sa Kalibo su ginamit na pinyang tela.\nAn Kalibo igwa naman nin nagtatalubo na meat-processing industry na pinapangenotan kan pabrika kan Rosa Foods sa distrito kan Linabuan Norte.\nAn Ati-atihan Festival kan Kalibo inaarabongan na gayo kan mga turista tuyong ikatolong Domingo nin Enero. Sa kapiyestahan na ini inarog an mga pasale sa mga kapiyestahn kan Iloilo (Dinagyang Festival), sa Cebu (Sinulog) asin sa Manila (Sto. Niño).\nIba pang magayon na dumanan sa Kalibo iyo an Bakhawan Eco Park asin an Museo niya kun saen natitimos an pamanang lahi kan mga Aklanon.\nAn Kalibo nababanga sa 16 na barangay.\nAldawan na peryodiko sa Isla nin Panay\nAn Santuario ni Aking Hesus\nAn Aklan Catholic College\nMga Banwaan kan Aklan\nPlantilya:Philippine Provincial Capitals 11°42′22″N 122°21′52″E / 11.70611°N 122.36444°E / 11.70611; 122.36444\nPinaghugot gikan sa "https://bcl.wikipedia.org/w/index.php?title=Kalibo&oldid=183128"\nLast edited on 22 Hunyo 2019, at 03:42


CSNHS dai masabay sa face-to-classes\nAn Camarines Sur National High School (CSNHS), Peñafrancia Avenue, Ciudad nin Naga na iyo an may pinakadakulang populasyon nin mga estudiantes sa Bicol dai pa masabay ngunian na bulan sa pagbuelta sa face-to-face classes.\nDai pa preparado an mga classroom sa saindang Liboton extension na ginamit kan lokal na gobierno para sa quarantine facilities sa mga pasyente sa coronavirus disease.\nSi Sulficio Alferez III, Principal kan CSNHS nagpahayag na nakaandam sinda para sa limited face-to-face classes kasabay na kan burukasan nin klase sa Septiembre 2022.\nAn mga classroom sa Liboton extension kaipuhan pa an rehabilitasyon sa mga kisami na nadestroso kan nakaaging bagyo asin kaipuhan malinigan nin husto mantang ginibong quarantine facilities kan ciudad.\nPuon na magbungkaras an Covid-19 sa ciudad enterong okupado an mga classroom asin nagkakaigwa na nin disinfection nganing malinig laban sa virus oras na magbuelta na sinda sa limited F2F.\nAn mga magurang langkag na sa pagbalik kan saindang estudiantes sa in-person classes mantang nagtutubod sinda na lawgaw an online classes maging sa modular learning.\nAn saindang escuelahan na igwa nang 11,700 na estudiantes hale sa dating 11,300 iyo na an pinakalangkaw na populasyon sa Kabikolan sa secondary school alagad dai man apektado an mga nagpalista sa sainda dawa panahon nin pandemya.\nDigdi sa Naga an Panicuason Elementary School sa Barangay Panicuason iyo pa sana an nagbuelta sa F2F.\nSa Bicol State College of Applied Sciences and Technology (BISCAST), sinabi ni Orbel Cepeda, Vice President for Finance na sainda nang pig-aandaman an pagbuelta sa in-person classes ngunian na taon alagad saindang iimplementar an cincuenta por cientong estudiantes sa cada classroom.\nSaindang ipapasunod an limited F2F, iba pang mga health protocols asin mabugtak nin isolation room na pigmamando kan national IATF. (dpa)


Arog kan ABS-CBN, COVID-19, Mt. Taal Volcano eruption, asin African Swine Flu (ASF), an isyu kan Visiting Forces Agreement o VFA entre kan Pilipinas asin Estados Unidos de Amerika, marhay, maraot man nanggad.\nSa ibabaw kan kinaban na ini, maguin kaogmahan o kamunduan, maguin kauswagan o kapalpakan, kalamidad o trahedya, anuman na maogma o bakong maogmang bareta marhay, maraot para sato gabos ta iyan kabotan nin Mahal na Diyos.\nAn mismong kamugtakan o locacion sa pig-aapod na Pacific Ring of Fire, na ini nasa tahaw kan sirangan asin sulnupana an 7,000 na Isla kan nasyon kumo sarong “archipelago”, solamente an Mahal na Diyos an may kabotan kan siring tang kamugtakan.\nMag-500 nang taon an naka-agui kan si Magellan magtungtong sa Kabisayaan, labing nang 100 na taon poon kan ipasa an Pilipinas hali sa kamot kan Espanya pasiring sa mga Amerikano-- an bagong super power sa mundo kan ika-19ng siglo, poon kan sakyadahon man kita kan mga Hapones sa laog nin 4 na taon poon kan 1940, ngonyan na mga ngonyan soboot independiente na kita o talingkas sa arin man na dayuhan na nasyon.\nMay debate pa ngani kun suarin talaga kita independienteng nasyon, kan Hulyo 12, 1898 hali sa kamot kan mga Kastila o kan Hulyo 4,1946 hali sa kamot kan Amerika.\nPahingurag na dugo an pinabulos kan mga Pilipino, suldados man o bako, bayani o makapili o traydor sa banwaan tangani sanang makahawas an mga Pilipino sa paguiguin eksclabo, sa grabeng pagtios asin pagka-mangmang, tanganing makatindog sa sadiring bitis.\nAn makulog na makangisi ta sagkod ngonyan mismo an mga Pilipino an nag-iiriwal kun baga kita may sadiring sobereniya o kapot pa kita sa leog kan mga poderosong dayuhan.\nKan tiempo Hapon o giyera mundial numero dos, an Pilipinas napasubo sa giyera ta an Pilipinas sakop pa kan Amerika. Pigparabomba kan mga Hapones an Pearl Harbor sa Hawai pero tano ta si giyera nangyari sa laog kan Pilipinas pero mayo ni sarong putok an nadangog sa mahiwason na kadagaan kan Amerika.\nSi Heneral Douglas MacArthur na iyo an lider militar kan Amerika sa parteng Asya iyo an piglamag kan mga Hapones digdi sa Pilipinas. Si bakbakan nangyari sa Pilipinas kaya gulping Pilipino an binarawian nin buhay. Gulping idificios an nagkagaraba sa Manila asin digdi sa Naga huli ta pigpara boromba kan mga Amerikano sa paghanap kan mga kalaban na mga Hapones.\nNatapos an giyera kan 1945, tinawan kita nin independiencia kan 1946.\nLibre na kita sa “Kuko ng Aguila” pero may Parity Rights pa, may Mutual Defense Agreement, asin itong mga Pilipinong nakipaglaban kontra sa mga Hapon partikularmente sa Central Luzon an pigparaharapag kan mga Kano ta pigsahutan na Kumunista asin Socialista, pig-apod na mga Hukbalahap.\nAn makatriste ta pigwalatan pa sa Pilipinas nin mga base militar/naval sa Clark asin Subic tanganing soboot bantayan an Pilipinas asin Amerika sa pagsakyada kan mga kalaban.\nPero kan 1991, hinaklas na an mga base military/naval kan Senado kan Pilipinas sa pangengenot ni Jovito Salonga bilang presidente kan camara alta maski kontrang marhay an Presidente kadto na si Corazon Cojuangco Aquino.\nPero an sabi an tunay daang nagpalayas kan mga base sa Pilipinas iyo an makuring pagbuag kan Mt. Pinatubo sa Zambales kan panahon na idto (600 na taon naturog an Pinatubo).\nApuradong nagharali si mga rinibong mga Kano walat si saindang mga “espuring” na mga Pinay asin mga aki asin maku-apo sa luwas.\nBasta an sabi kan Amerika maski kadto pakabaklas kan mga Base marhay si nangyari ta nakatipid o naka -ekonomiya sinda nin bilyones dolyares na paragastos.\nAn hapot: “Tano ta pinahabol pa an VFA? Tano ta ipinasakop pa an Scarborouh sa West Philippine Sea sa kamot kan Tsina na dai lamang nasurog kan Amerika apuesar kan VFA ?\nNgonyan na pig-ontok na ni Presidente Rodrigo Duterte an kasunduan kan Amerika asin Pilipinas tano ta nagkakasiribot kita?\nNagluluwas na logod si tunay na mga Pilipino asin si mga saguin-saguin na mga Pilipino na sa dayuhan an boboton.\nMarhay ini ta nakakatindog na kita sa sadiri, an Presidente asin an mayoriya kan populasyon.\nMasupog ta nagdedepende pa kita sa Mother Amerika, mga Little Brown Americans pa kita.\nAno an maraot kan Independent Foreign Policy nin sarong nag-aasensong nasyon arog kan Pilipinas?


AMANG HINULID: Iluluwas sa kapilya para sa motorcade procession\nIluluwas na sa kapilya an Amang Hinulid sa barangay Sta Salud, Calabanga, Camarines Sur sa maabot na Viernes Santo alagad sa paagi nin motorcade procession sa mga mayor na kalye matapos kan duwang taon na mayong actividades huli kan pandemya.\nAlagad itutugot sana an penitential walk kan mga deboto hale sa manlaen-laen na banwaan kan Camarines Sur sundo sa Kapilya sa barangay Sta. Salud.\nIni an ipapasunod kan local IATF kan Calabanga, Camarines Sur mantang an banwaan na ini nasa alert level 2 dai pa narealisar si paglaom na ibababa na ngunian na Abril 1-15 kan national IATF an saindang klasipikasyon sa alert level 1.\nSi Alcalde Eduardo Severo nagpahayag ini an saindang desisyon kan LGU sa konsultasyon sa Simbahan, Hinulid Council, Municipal Police Station, Municipal Disaster Risk Reduction Management Office asin iba pang ahencia.\nSa Jueves asin Viernes santo an iba pang mga santo na maparticipar sa prusesyon mangyayari na ngunian na semana santa alagad parejo man sa paagi kan motorcade procession. Igwa sanang nakaantabay na limitadong vehiculos na debotos kan mga santo, sabi pa kan alcalde.\nAlagad sagcod sana sa 60 vehiculo an tutugotan na magparticipar sa prusesyon na maagi sa mga mayor na kalye kan centro kan banwaan.\nDapat masunod giraray an health and safety protocols sa mga actividades sa Amang Hinulid.\nSinabi ni Severo kan dai pang pandemya inaabot nin on milyon an nasungkong mga deboto asin turista sa melagrosong Amang Hinulid.\nNakatalaan pang ipasunod na dapat si Hinulid barang sa may tinampo mientras na bawal na an paghadok asin pagkapot sa bitis envez an gigibohon kan mga masungko mababay na sana kan kamot sa pagagi sa Amang Hinulid.\nAn kalabaan kan tinampo sa barangay Sta. Salud asin barangay San Miguel sarado sa trafico nganing buelo an penitential walk kan mga deboto.\nSa Municipal Police Station, naghagad na nin augmentation force sa PNP Provincial Office nganing maging katuwang sa pagmantenir kan paz y orden sa semana santa sa banwaan na ini.\nIgwa nang koordinasyon an mga MPS hale sa Naga City Police Office, Canaman, Magarao asin Canaman na kabale sa tatawan seguridad kan pulisya an mga ma-penitential walk.\nDinagdag pa kan jefe ejecutivo na ngunian na Viernes, Abril 8 liwat na maurulay an local IATF para sa pinal na plano na iimplementar sa maabot na semana santa. (DPAureus)


Atomo - Wikipedia\n(Nakatukdo hali sa Atom)\nAn atomo (Ingles: atom) iyo an pinakasadit na yunit nin ordinaryong materya na minabilog sa sarong elementong kimikal. An lambang solido, likido, gas, asin plasma iyo pigbibilog nin neutral o pig-iyonisang mga atomo. An mga atomo iyo saraditon na maray, asin tipikal na yaon sa 100 pikometro an laba. Saditon sinda na sa paghula kan saindang kaugalian sa paagi nin klasikal na pisika —kun sain halimbawa, sinda iyo mga bolang pang-tennis—iyo bakong posible huli sa epektong quantum.\nSarong ilustrasyon nin atomong elyo, na nagdedepiktar sa nukleyus (kulay rosas) asin an electron cloud distribution (kulay itom). An nukleyus (ibabaw-tuo) sa elyo-4 iyo sa reyalidad bolang simetriko asin may pagkaparehas sa electon cloud, alagad para sa mas komplikadong nukleyi dae ini pirming nangyayari. An itom na linya iyo sarong angstrom (10−10 m o 100 pm).\nPinakasadit na nabibistong dibisyon nin sarong elementong kimikal\nRango nin kagabatan\n1.67×10−27 hasta 4.52×10−25 kg\nmayo (neutral), o kargo nin ion\nRango nin diyametro\n62 pm (He) hasta 520 pm (Cs)\nMga elektron sagkod sarong kompaktong nukleyus nin mga proton asin neutron\nAn kada atomo iyo pigbibilog nin sarong nukleyus sagkod saro o mas dakol na mga elektron na nakapalibot sa nukleyus. An nukleyus iyo igwang saro o mas dakol na mga proton asin mga neutron. An kasarosarong atomo na mayo nin neutron iyo an pinakabistong baryente nin idrohino. Mas halangkaw sa 99.94% nin sarong atomong gabat an yayaon sa nukleyus. An mga proton iyo igwang positibong elektriko na kargo, an elektron igwang negatibong elektriko na kargo, asin an neutron mayo kaini. Kun an numero nin mga proton asin elektron iyo parehas, an atomo iyo may elektrisidad na neutral. Kun an atomo iyo may mas halangkaw o mas dikit na elektron kaysa sa proton, an atomo igwa nin kabilugang negatibo o positibong kargo – na inaapod na mga ion.\nAn mga elektron nin sarong atomo iyo napaparani sa mga proton sa sarong atomikong nukleyus sa paagi nin elektromagnetikong pwersa. An mga proton sagkod neutron sa nukleyus iyo nagraranihan huli sa nukleyar na pwersa. An pwersang ini iyo harus mas makusog kaysa sa elektomagnetikong pwersa na minasuway sa kada mga positibong kargo na proton. Sa irarom nin mga arug kaining sirkumstansya, an nagpapasuway na elektromagnetikong pwersa iyo nagigin mas makusog kaysa sa nukleyar na pwersa. Sa kasong ini, an nukleyus nagsusuruwayan asin nagwawalat nin mangiba-ibang mga elemento. Ini iyo sarong porma nin pagkalapang nukleyar.\nAn numero nin mga proton sa nukleyus iyo an atomikong bilang asin pigtatawan kaini nin depinisyon kun sain an elementong kimikal iyo nabibilang. Halimbawa, an maski arin na atomo na igwang 29 na proton iyo tanso. An numero nin mga neutron iyo nagtatao nin depinisyon sa isotopo kan sarong elemento. An mga atomo iyo pupuwede makisugpon sa saro mas dakul na mga atomo sa paagi nin sugpong kimikal ngarig makabilog nin kompuwestong kimikal arug nin mga molekula o kristal. An abilidad kan mga atomo na makisugpon o makisuway iyo responsable sa harus nin mga pagbabagong pisikal na maoobserbahan sa kapalibotan. An kimika iyo an displina na minaadal sa mga pagbabagong ini.\nAn Wikimedia Commons igwa nin medya dapit sa Atom.\nKinua sa "https://bcl.wikipedia.org/w/index.php?title=Atomo&oldid=204754"\nLast edited on 23 Abril 2021, at 18:48\nHuring binago an pahinang ini kaitong 23 Abril 2021, alas 18:48.


Gayon | Magbikol Kita\nMonday, May 23, 2022, 4:54am\nPublished on Tuesday, January 12, 2021, 12:51pm\n15 Marso 2020 kan idineklara kan alkalde kan New York an pagsara kan syudad. Apwera sana kan mga botika, ospital asin grocery, mayong ibang establisimyento an tinugutan na magbukas. Magin mga simbahan, moske, templo, asin sinagoga, sarado. An mga kakanan asin inuman, sarado. And mga teatro sa Broadway asin museo, iyo man. Kan luminaog ako sa opisina ta may aasikasuhon na emergency, sa katahawan kan shutdown, natintaran akong apudon si mga kairiba ko na magluwas sa opisina asin magkawat nin patintero sa tahaw kan tinampo na dating panu-panò nin sasakyan asin tawo, na sa puntong idto, garo kombinasyon nin Semana Santa asin Bagong Taon sa kakulangan nin aktibidad.\nPero dai pa man nanggad nagpundo si hiro asin aktibidad kan gobyerno. Si mga trabahador kan gobyerno, pag-abot kan oras nin pagtanom, nagpatubo pa man nanggad kan mga burak na inaapod na tulips. Si mga estudyante, padagos pa man nanggad kan pag-adal ninda, maski puro online na sana. Naimbitaran pa kaming mga magurang na magdalan kan saindang mga performance nin musika asin teatro, maski sa Zoom na sana. Desidido si mga kahobenan. Sabi ngani, “The show must go on.”\nNaugma ako kan nagsubang na si mga burak kan tulips. Abang gagayon. Kadarakula asin makulor. Pag magkahilingan kita, isambit mo sako ini, asin tulos kong ipapahiling saimo si mga litrato kong nasa cellphone.\nNaaara ako sa Estados Unidos, asin iba pang mga nasyon na progresibo, ta pigtatawan ninda nin importansya asin atensyon an mga bagay na nagtataong gayon sa saindang mga lugar. Sa mga darakulang abenida o tinampo, may espasyong tinatao para sa mga tinanom asin burak. May mga empleyado ang syudad na hardinero, para magmantinir kaini. Sa mga eskwelahan, pampubliko man o pribado, puon elementarya sagkod high school, may auditorium na may entablado, kun sain an mga estudyante pwedeng magpasali kan saindang mga arte. Kumpleto sa mga instrumento, asin may mga nagtutukdo nin musika sainda. Nakadalan na ako nin mga pasali na dai ko hunaon na kayang gibuhon nin mga estudyante na aki pang maray. Todo-suporta an mga paratukdo asin magurang.\nKan grade 5 si Nonoy ko, si intirong klase ninda nagduman sa sentro kan New York, tanganing magdalan sinda nin Broadway show. Phantom of the Opera si pinadalan sainda. Natatandaan ko pa, ta kun pwede lang, nag-chaperone kuta ako, para makadalan man ako na barato lang an tiket. Suportado kan syudad si pagdalan na Nonoy kan Phantom, imbes na $70, $30 lang si binayadan mi. Pero mayong bawas sa kalidad. Kun ano si madadalan kan nagbayad nin mahal na presyo, iyo man si nadalan ninda. Sa edad na 10, nakadalan na sinda gabos nin tunay na Broadway show, natanaw asin nadangog na ninda an sarong propesyonal na orchestra, asin sobra ka-talentong mga parakanta, pati set design, choreography, costume design—gabos na. Dai ta kaipuhan maging mayaman o edukado para maapresyar an kagayunan kan nasa atubangan ta, magin aki man kita o may edad na.\nNaara ako sa Estados Unidos asin iba pang nasyon na may-kaya, ta inabot na ninda an level na bako na sanang pag-asikaso nin tulak na nagugutom asin pamilyang mayong istaran an kaipuhan nindang atupagon. Yaon na an paggibo nin mga pampublikong hardin, kung sain kadakol na manlainlain na tanom asin mga burak an mahihiling kan mga tawo, magin residente man o bisita kan syudad. Igwa pa sindang mga museo nin manlainlain na arte asin syensya, na nagpapahiling nin mga obra maestra o kaya syentipikong kaaraman manungod sa kapalibutan.\nKun maglakaw-lakaw ka sa sentro kan New York, o haros gabos na darakulang syudad sa U.S., makakahiling ka nin mga obra nin mga bantog na maestro nin arte. Nagdadagdag gayon sa lugar, nagpapalangkaw kan estado kan buhay kan mga residente.\nSasabihon ta garo na magigibo ta ini pag mayaman na kita. Na an bellas artes para sana sa mayaman na lugar. Na dai kita pwedeng maggastos dabing igwang kahimanwa na nagugutom asin nagtitios. Dai ko aram kun totoo ini o bako. Sa nahiling ko sana, kadakol man nagtitios sa New York: sa katunayan, kan 2019, halos 80,000 an sinasabing homeless o mayong istaran (ikumpara ta sa populasyon kan Naga, na kan 2015, 196,000). An kagayunan asin pagpapagayon kan sarong lugar, nagdadara nin tawo, asin kawsa ka saindang pagpirmi. Mayo man garong tawo na nagbibisita, ta nakahiling nin malain. Dai man kaipuhan na pabayaan an saro, ta dai man mauubusan nin pagtios maski sain na lugar. An importante garo, gibuhon an gabos, tanganing matawan nin solusyon an pagtios, asin isabay na an pagpauswag kan mga proyektong nagdadagdag sa karahayan nin tawo.\nYan po garo an paagi na may progreso, asin may gayon.


Huy-ag nin Kamangnuhan (Plane of Awareness)\nMga panurat na an katuyuhan iyo an makapagtao nin opinyon, marahayon na kaisipan, suhestiyon, asin iba pa.\nEleksyon na naman sa barangay!\nSa nahihiling ko sa ngunyan, maogmahon na naman ang gabos nin huli ta eleksyon na naman. An mga buratseto nagbabaraysay-basay na naman sa mga gilid nin tinampo o naka-istambay sa waiting shed tanganing mag-abang nin mga kandidato na boot magpasikat sainda.\nSegurado, kadakol na naman burat atyan na banggi.\nLaen pa, an mga barangay dapat kuta na non-partisan, kaya dae kaipuhan si Mayor o siisay man na darakulang pulitiko na mag-endorso nin kandidato sa barangay. Alagad, may mga bareta na sikreto daa na nagtatabang an mga mayor asin kagawad sa banwaan sa lokal na eleksyon na ini kan barangay.\nAsus, gabos na sana mga parasalambaw kan ley nyato. Sa parte man kan lokal na Comelec, mayo sindang kapasidad na bantayan an siring kaining mga bayolasyon nin huli sa kakulangan nin mga tawo apwera lang kun tabangan sinda kan lokal na pulis na iyo an pangenot na deputado kan Comelec tanganing implementaron an ley. Alagad, dae man nganing maginibo nin huli ta kontrolado man sinda kan lokal na ehekutibo para magsunod sa mandasyon kan Comelec.\nSa ngunyan, an obserbasyon ko---karanapan na naman kan mga botante. An mga kandidato pasikretong kinokontak an saindang mga tawo at mga ka-alyado tanganing bilangon kun pira man nanggad an sainda asin pira sa kalaban. Kun may daogan, nag-aandam na an manok ni mayor ni kantidad tanganing barakalon an boto nin nagkapira tanganing maitungkos sa lamang sa kandidato ninda. Haros siring kaini an senaryo na manunumpungan kan mga tawo sa barangay. Nag-eerestoryahan na kun gurano an magagastos kan grupo ni mayor asin kan grupo nin kalaban. Hiringhingan sana an barakalan na garo baga yaon sa merkado an epektos na kaipuhang bakalon.\nIyo po, siring na kaini ngunyan an daralagan sa parte nin barangay. An pagbakal nin boto sa mga botante saro na sanang normal na transaksyon nin kandidato asin botante. Si halangkaw magbayad, iyo an gana.\nKaya daw ko kaiyan. Bayad na palan an mga botante, tapos an huri mareklamo na mayong naginibohan an saindang mga opisyal apisar na igwa ining naginibohan sainda---binakal na an saindang mga boto.\nKung siring na kaini an kamugtakan, ano pa daw sa itaas? Mala?\nIpinaskil ni geopoet sa 2:20 PM 0 (mga) komento\nKomentaryo sa SANTIGWAR: An Lawig ni Kristian Kordero\nNa-intriga ako sa huring parte kaining panurat na minapanungod sa sinasabing ini: “An siring na mga pagsagin-sagin, dai kayang itago sa anuman na paso o dai nasabotan na ideyolohiya o sadit na grupong aapodon na bilang inkorporasyon. Ining mga kasibotan aisn pasaling ini, sarung sangay sana ini kan paghiro kan panurat asin bako ini an pagsurat Bikolnon. Dakul an mga naghuhugop-hugop ngunyan. Kulang sa paghurop-hurop.”\nSa rurip kan sakuyang kaisipan asin basi man sa sakuyang personal na obserbasyon bilang baguhan sa parteng ini kan literaturang Bikolnon, bistohon ko an pinapanungdan na ini. Sa “lawig” nin panahon na obserbasyon ko sa Literaturang Bikolnon, prenteng kong sinasabi na grabeng sobra na gayo an paglawig, hurop-hurop, preparasyon, alagad mayo man sanang nahaman tanganing magibong mas mag-uswag an literatura. Kadakol an nagsusurat, alagad an mga panurat na ini, sa sakuyang paghorop-horop, nakatuon sana sa mga “personalidad” na rekonosido kan mga institusyon na iyo kuta na an katabang para an literatura na mag-asenso. Kanya-kanyang interes, kanya-kanyang pasali. Alagad sa lawig nin panahon, magpoon kaidto, mayong konkretong nagin panalmingan nin impluwensiya an literatura apwera lang sa mga personalidad na pirmeng yaon sa harani sa “ilawan.”\nSa mga panurat kong komentaryo mapanungod sa mga bagay na ini, pirme kong naunambitan idtong tataramon na “muralya” na iyo ngani pirme na sakuyang nahihiling sa kada paglaog kan mga baguhan na parasurat. Boot kan mga naenot na sinda an hilngon bilang patugmadan kan gabos na mga parasurat na bago, maski ngani istilo nin pagsurat boot idoon kan mga “batikano” an pansadiri nindang “pananaw” sa mga bagong istilo kan panurat. Sa paghiling ko, binalewala sana ninda mismo an parasurat. Kaya, naiisip ko pirme na akademikong parte lang an nahihiling kan mga tawong ini, asin nalingawan nang salingoyon o baya mansayan an bago.\nNgunyan, pinagkumpara ko an mga batikano asin mga baguhan sa panurat nin Literaturang Bikolnon; asin nahiling ko an pagkakaiba nin mga pananaw. Mas pinapaurog kan mga batikano an pansadiri nindang pananaw asin boot nindang hilngon an gira kan saindang panurat para iyo an magin patugmadan kan mga baguhan. Sa arog kaining paagi, nahihiling ko kun tadaw ta an mga baguhan, nagin agresibo sinda kan saindang mga piggigibo.\nSa kabilogan, naoogma ako ta naisurat an arog kaining pananaw bilang sarong simpatikong rasyonalisasyon ka nga nakaagi na. Sa panurat kong mga komentaryo, pirme kong pinapalain an sadiri ko asin ikinakaag ko sa katahawan. Sa kumparasyon ko, mas nahihiling ko an desididong asin agresibong aksyon kan mga baguhan kesa sa mga batikano, asin pinaghihiling ko ining rebolusyonaryong kabtang kan literaturang bikolnon.\nKaya dae ako minauyon sa sinasabi mong “sagin-sagin” kan sadit na grupong pinapatamaan mo. Mayong pasagin-sagin an nahihiling ko sa grupong ini kundi an bulanos na pag-utob kan prinsipyong nalingawan kan mga batikano. Magin muklat ka lang sa paghiling mo asin patas sa tratamento kan mga isyu, mahihiling mo an totoong punto na boot ipasabot ninda. Dae mo man tabi pagmenoson, ta mas lehitimo “an sadit na grupong naunambitan mo nin huli ta rekonisido sinda kan ley. Salamat.\nIpinaskil ni geopoet sa 7:46 PM 0 (mga) komento\nMga etiketa: Lengguwaheng Bikol, Literaturang Bikolnon, Rebolusyonaryong Pananaw-Literaturang Bikolnon, Repormasyon kan Literaturang Bikolnon\nKatanosan sa Lengguwaheng Bikol, Makaogma\nAn sarong katanosan, dalan nin dakulang pagbabago na minapoon sa hukip o sadit-sadit na pisog. Siring sa parabola nin mustasa, an pagpoon giraray sa pagmansay kan lengguwaheng Bikol dakulang tanuman na dae pa sa ngunyan napapanoan. Alagad, maabot an aldaw na mahiling mo an kahiwasan nin tanuman kun ini makaniig-niig nang magsupay sa kudal kan mga enot na kadunungan. An lengguwaheng Bikol sa ngunyan, nagpopoon nang magsupay sa kudal kan mga naenot na kadunungan, pero bako ini sarong panalmingan nin kasalaan o kagumusan nin mga letrang nagimatan, kundi sarong pagtanom giraray kan sanga na naggikan sa poon kan kapinonan sa kahoy nin tataramon---natural na lengguwahe nin tawo sa lugar na nagimatan.\nMakaogma asin may darang inspirasyon para sako bilang sarong Bikolano na nagdakula sa Mindanao. Himat kong maray an lengguwaheng Bikol, asin aram na aram ko na mayamanon ini na siring sa lengguwaheng Tagalog (Filipino). Kun an mga Bikolanong parasurat magpoon nang maggimata sa katotoohan kan lengguwahe, puwes, kaiba ako sa paggimatang yan.\nAram ko man na nag-aaragawan nin bis an lambang puwerto kan mga parasurat sa Bikol, igwa nin iriwal, o igwa nin ururihan. Alagad, bako ini an katapusan nin mga pagbabago.\nKaipuhan lang na magpoon na an mga parasurat na rekonosiron an sadiring dila tanganing an mga parte nin kombersasyon, maglikad nanggad an tunay na kolor o hitsura nin pagkatawo. An Bikolanong parasurat magigin tunay sana sa sadiri niyang lengguwa o taramon, kun mapoon siyang magruskay nin mga saray na banhi tanganing itanom ini sa lantad nin tanuman---saro ining poetikong kabtang kan bilog na pagkamangno niya sa sadiri asin man kan iba.\nIpinaskil ni geopoet sa 1:39 PM 0 (mga) komento\nMga etiketa: Lengguwaheng Bikol, Literaturang Bikolnon\nAN ORTOGRAPIYA BAKO NA GARONG “KASILI”\nSa pagbasa ko sa kabilugan kan artikulo na pinagpublikar ni Vic Nierva na may titulong Hurup-hurop sa pagbilog nin sarong ortograpiyang Bikol (https://www.facebook.com/notes/victor-dennis-tino-nierva/hurup-hurop-sa-pagbilog-nin-sarong-ortograpiyang-bikol/10150729628464624), kan Mayo 3, 2012, an minaluwas na imahe na pigdrowing ni Vic iyo na an ortograpiya garong mahalnason na kasili na kun lamagon mo sa irarom nin tubig, masakitan kang dakopon. Kun tama an metaporikong presentasyon mapanungod sa ortograpiya, garo ipinapasabot na masakiton gibohon nin ortograpiya an Bikol. Yan an ebalwasyon ko sa kabilugan kan artikulo.\nAn tunay na ortograpiya nin Bikol yaon sa sarong tawo na pano-pano nin pagmawot na bilogon ini. Bako sa paagi nin akademikong paghiling o pilosopiya o ano pa man na klaseng proseso. Desisyon an kaipo tanganing makabilog. An ontolohiya nin lengguwahe o tataramon minagikan sa dulot kan dila o kumpas nin kaisipan na may katuyuhang mabilog an enot na tuldok sa olay. Iyo, kun iisipon man nanggad, sa akademikong perspektibo, malainlain an tono nin taramon sa Bikol nin huli sa bigwas nin panahon asin nin huli ta an tawo dae nag-uuntok sa kalalakaw tanganing hanapon kun sain man nanggad siya mapapamugtang.\nIyo man an lengguwahe. Kaipuhan manubli tanganing makabilog nin sarong olay o sarong usipon. Sa paghiling ko, bako masakit an ortograpiya nin Bikol, kun hihilingon kan lambang saro an kagayunan kan lengguwahe bako sa parte nin pilosopiya o halangkaw na kaisipang akademiko, kundi sa ordinaryong patugmadan kan titindogan kaini. Saen man nanggad naggikan an lengguwahe? Sa ordinaryong pagtanaw, gikan ini sa sadiri ta man sana. Kita an instrumento nin tataramon asin nagpapasabot kaini. Kon an kaisipan nyato konstrikto asin dae ta hihilingon an likod kan mga muralyang ipinagtindog nin panahon, dae man nanggad mabilog an ortograpiya. Padagos ining kaiba sa paros asin lalayaw-layawon sana kun saen lupadon.\nTadaw baya ta pasasakitan ta an yaon na. Kun nagtalubo na an pisog, tadaw ta dae ta abonohan. Sa nahihiling kong sitwasyon sa ngunyan sa arog kaining orolay, iyo, na nag-aaragawan nin kredito kun ano man nanggad an dapat. Namamati ko sa ngunyan, sa hoben ko pang pagkaaram manunungod sa pag-uswag kan Bikol na lengguwahe, an mga batikano nag-aaragawan bis. Kun mabago ini, segurado ako, magkakaigwa na kita kan enot na tuldok sa olay. Mala ngani, igwa na!\nAn kaipuhan tanganing magtalubo an lengguwaheng Bikol iyo, na haleon ta an kapaabaw-abawan na iyo ngunyan an kausa nin pagkakabaranga, pareho sa akademiko asin personal na pananaw.\nNgunyan ako nagtutubod sa sinabi ni Jose Rizal, an hoben iyo an paglaom kan banwaan. Kaipuhan ngunyan an partisipasyon kan hoben tanganing masalingoy an inagihan kan mga gurang.\nRepormasyon an kaipuhan tanganing mapa-uswag an lengguwaheng Bikol. An lumang sagurong kaipuhan ribayan nin bago, haraleon an may labot nang sagurong, ribayan nin bagong kawayan na minasayaw sa dalagan nin panahon asin minauyon sa tiyempo nin tawo asin tataramon.\nAn lengguwahe nin tawo tataramong buhay. Tubig ini kan sarong kultura o arte. Iyo ini an minabuhay kan mga tagong emosyon nin tawo sa bagay na nahihiling niya sa kapalibutan. Kun ano an maisambit niya, iyo yan an tataramon. Minagikan ini sa puso asin pasabong kan Pinakahalangkaw asin Supremong Kaglalang nin tataramon. Yaon na sana man sa tawo an pagdesisyon kun ini suraton o pabayaan na layugon kan paros.\nSa kabilugan, dae mo madadakop an kasili sa lugar na nilalanguyan kaini na kun sain yaon ka man. Kaipuhan nin sarong paradakop kasili an marhay na plano asin matiyagang obserbasyon bako sa mga mariribong na bagay kundi sa mga maray na instrumentong magamit tanganing madakop man nanggad an kasili. Kaipuhan mong magtaan nin banwit na may pamaon tanganing tukubon ini. An banwit asin pamaon nakua na, ipinagtaan na kan paradakop kasili. Halaton ta na sana kun matukob man nanggad o dae. Ta kun dae, mahalat naman kita sa otro aldaw ta sa paghiling ko, an kasili mayo sa pinaglilikupan niya.\nSa totoo lang, kadakol na kasiling nadakop, alagad bako sa gurangan na kasili makukua an tunay na espuwersong natural, yaon sa pinakanguhod. Nahiling ko na ngani. Magtubod kamo. Yaon na an ortograpiya.\nIpinaskil ni geopoet sa 6:21 PM 0 (mga) komento\nPaghurop-hurop, paghuron-huron: Kulang pa\nSa nakaaging aktibidad na may titulong PAGHUROP-HUROP, PAGHURON-HURON SA PAGSURAT BIKOLNON 2012 na ginibo sa Ateneo de Naga University sa tabang kan National Commission for Culture and the Arts (NCCA) asin kan lokal na gobyerno nin Naga, nagkatiripon an mga bantugan asin an mga nagbubuswang pa sanang mga parasurat sa lengguwaheng Bikol.\nMagayon ining nangyayari ngunyan mapanungod sa lengguwaheng Bikol. Maogmahon akong nadadangog na pinag-oorolayan na an mga bagay na ini sa mas ekstensibong paagi. Alagad an tuyaw ko lang, iyo na, dae natatawanan nin atensyon an mga ordinaryong parasurat asin mas ipinapaurog pa man giraray an akademikong parte nin kaisipan na iyo na ngani an dahilan kun tadaw ta igwa nin pagkakabaranga sa ranggo kan mga parasurat. Namamansayan na gayo ini sa paagi kan mga gawi o tataramon kan mga tawong kaito iyo an mga nagtutulod sa paurogon an literaturang Bikolnon alagad dara ninda an kapa nin kapaabaw-abawan na nagkakausa nin iringgitan o ururihan, asin lugod nakakapagparayo sa sensitibong tema na aram man sanang naggigikan sa mga ordinaryong tawo o parasurat.\nBako na ako kontra sa akademikong patugmadan sa mga kaisipan tanganing mapauswag an lengguwahe sa sarong progresibong kapalibutan sa mundo nin pagsurat, kundi, boot ko lang ipamansay sa mga nanunungdan na iyo an may kapot nin mga susi nin pag-asenso na dae ipagpagilid an ordinaryong paninindugan nin parasurat asin pairalon na sana kun ano an mga isip kan mga akademikong kaisipan na iyo na lugod an nagin kausa nin pagkakabaranga.\nAn akademikong asin ordinaryong kaisipan sa panurat sa literatura dapat na magka-agoman asin dapat na ini pauswagon sa paagi kan espuwersong kooperasyon sa lambang saro.\nSa panahon ngunyan nin pagtatalubo kan Literaturang Bikolnon dae pang gayo namamansayan an importanteng parte kan duwang portal nin huli ta an nangangawat iyo pa sana an akademikong parte. Pero kun gustong pabuswangon an mga pisog nin ordinaryong kadunungan na yaon sa tawo na iyo man ngani talaga an tumbok kan akademikong pag-aadal, yaon an susi sa huri ta kapot niya an pampinansiyang espuwerso o rekurso tanganing maglantad lugod an tunay na lawog kan Literaturang Bikolnon.\nKadakol pang kaisipan an nawara sa kumperensiyang idto na dae nailantad nin huli sa “muralyang” itinugdok kan mga batikano.\nIpinaskil ni geopoet sa 8:22 AM 0 (mga) komento\nGil Lopez Gregorio is widely known as Geopoet. He was the Chief Researcher Analyst and Chief of Civilian Affairs of the Philippine Navy based in Legazpi City. The author's writing started sometime in 1983 when he was one of the staff writers/reporters of the Nueva Caceres Bulletin, the official publication of the University of Nueva Caceres in Naga City. In 1999, he wrote tagalog radio drama using his pen-name, Gregorio Lopez Moreno, for Bombo Radyo Philippines, DZNG Bombo Radyo in Naga City for its local drama production and eventually left drama writing in the later part of 2000. In 2006, his first poetry book, VIEW FROM AFAR OFF (A Poetic Legacy From Heaven) was published by Andrew Byrne of Carpe Diem Publishing Company in South Australia. He recently published his second poetry book, EMBLEMS OF LIGHT with Dorrance Publishing Co., Inc. which is sold and distributed online. He is a member of the World Poets Society and an active member of The Church of Jesus Christ of Latter-Day Saints.


Dear Manoy Ernie,\nAn mga Quarantine Days may dakulang nangyari sa sako. Bako na ako na boring kundi nagkaigwa ako nin oras para magbasa kan mga lain lain na libro, mga tanum na nabubuhay sa daga, mga hayop, lalo na an tao. Sakuyang nadiskubre na an daga palan iyo an nagtataong buhay sa gabos na bagay digdi sa kinaban.\nSaro pa, an daga kadakol na mineral na kaipuhan kan tao. Bako lang sa mga kahoy o ibang tinanom asin mga hayop. Sakong nabasa na an daga pwede man gibuhon nin bulong lalo na sa mga mikrobyo na dai nagagadan kan tubig asin sabon, pero nagagadan kan daga alagad bako sa basta daga dahil may daga ma kumpleto nin minerals na kaipuhan kan hawak kan tao (Iron, Potassium, Calcium etc.).\nAlagad bako lang an daga an sakong na araman, an oil dakulang bagay man palan na pwedeng haloon sa daga, alagad bako ani an ordinaryong oil na ginagamit ta sa satuyang pagluluto, kumpleto ini ning gabos na bitamina, minerals na kaipuhan kan satuyang hawak ini po marhay sa mga aki, gurang asin sa gabos na tao.\nIgwa pa nin sarong kaipuhan an sakong nadiskubre, iyo an asin (salt). An asin na akala ko sarong sangkap lang na pampalasa kan satong mga pigluluto. Kadakulon palan ning marhay na nagigibo sa buhay kang tao dahil ini may taglay na Magnesium na kaipuhan kan tao, bako lang na Magnesium, kadakol pa na minerals.\nKaya naisip ko na an virus na COVID_19 baka kaya gadanon kan daga (soil) na kaibahan ining asin (salt) tapos oil ta an sabi an virus takot o daog kan init. Kaya ini dae nagtitinir sa mainit na lugar. An asin nakakagibo man daa ini nin “Artificial heat”, lalo na an oil, iyo man an daga. Kaya niyang gadanon ang mikrobyo. Ini base man lang sa sakong nabasa. Mala ngani kan bolongon ni Kristo sa sarong buta na pinahidan niya kan daga, an mata kan buta ini nakahiling, ini po nabasa ko sa Biblia.\nKaya sa pagmamakulog ko, bako lang digdi sa mga taga-Bikol, kundi sa enterong kinaban. Naisip ko na kombinasiyunon ko an mga na-diskubri ko na gibuhon bolong sa COVID-19. Pinapangaranan ko ini na SOS. Alagad dae ko aram an paggibo kaini. Ta bako man akong doctor o siisay man may-pagka-aram sa siyensa.\nAn iba pang mga explinasyon kaining sakuyang pag-analisar yaon lang digdi an pangkontra kan virus na ini, dae ta lang aram.\nSALAMAT PO INI AN TOTOO!\nTony A. Cataneo\nAbiso: Tony bisitahon mo daw asin kaulayon mo sa orog na madaling panahon tungkol kan saimong kaisipan si Dr. Kiko Sales o si Dr. Mary Jane G. Uy o si Dr. Joey Rañola tangarig mapakinabangan.\nDios Mabalos sa saimong paghiras./EGV


Home / News / Sinasahotan parabariwas nin shabu sa Libmanan, arestado\nSinasahotan parabariwas nin shabu sa Libmanan, arestado\nBicol Standard Friday, June 13, 2014 News\nLIBMANAN, CAMARINES SUR—Nagbubunga nin positibong resulta an mayong hotahot na kampanya kan mga miembros kan pulis sa banwaan na ini.\nAn Libmanan na susug sa confidential report hale sa PDEA kabale sa mga lugar na kadakul an mga paratinda asin paragamit kan pinapangalad na droga, luway-luway nang nakakabangon huli sa mayong kapagalan na kampanya kan mga awtoridad.\nAfuera kan saindang mga buy bust operations, hinihigosan na maray an mga awtoridad sa pagserve kan mga mandamiento de arresto asin pag-implementar kan mga search warrants kan mga imbuelto sa pagpabakal nin droga.\nLaen pa digdi an iba pang klase nin krimen.\nSi Police Supt. Vicente Costales Marpuri, Jr., an pamayo kan PNP digdi, nagpahayag na dinakop ninda si Joseph Boy y Comia, sa barangay San Isidro.\nAn personang ini, na suboot sarong dakulang pangaran sa drug trade, iyo an pigtutukdong supplier kan nagkukuriyat na shabu na pigbabalidya sa mga pagtaraid na barangay.\nSa kusog kan search warrant na firmado ni RTC Judge Irma Isidora Boncodin-Zamudio, linaog kan mga awtoridad an pigtutukdong lugar na may shabu.\nNakua sa poder kan suspechado an duwang pcs na heat-sealed transparent plastic sachet na may laog na maputing pulbos na pigtutubodan na shabu; sarong heat-sealed plastic sachet na may latak nin pigtutubodan na shabu; 1 rolyo nin aluminum foil asin tooter.\nAn dinakop na persona haloy nang nasa listahan kan mga awtoridad, alagad ngonian sana natimbog sa tabang kan mga informante sa saindang lugar.\nSiya maatubang nin caso sa paglapas sa ley mapadapit sa pinapangalad na droga, an RA 9165.—BICOLSTANDARD.COM\nSinasahotan parabariwas nin shabu sa Libmanan, arestado Reviewed by Bicol Standard on Friday, June 13, 2014 Rating: 5


PATANID KAN HISTORIAN: Agihan nin mga Kastila na kakaluton dapat bantayan « Dagos po sa Maogmang Naga\nWelcome to the place called "Maogmang Lugar", come and visit us as we make your stay truly memorable. Home <> News <> Arts and Culture <> PATANID KAN HISTORIAN: Agihan nin mga Kastila na kakaluton dapat bantayan\tSEE\nPATANID KAN HISTORIAN: Agihan nin mga Kastila na kakaluton dapat bantayan\nBako lang mga vintage helmet na gamit kan guiera mondial dos na nakoa sa pighohokay na proyecto sa storm drainage sa Dimasalang, Sta. Cruz envez mga antigong gamit kan panahon nin Kastila, alagad sa lugar na kan bubongkalon na tinampo kan Elias Angeles St. na masumpay sa sinambit na proyecto.\nAn historian na si Jose Barrameda nagsabi sa Bicol Mail na dapat mabantayan kan arin man na representante kan City Hall asin media oras na ponan na an pagbungkal kan Elias Angeles St. huli kan posibilidad na igwang mga nalingawan o nawalat na mga gamit siring kan koviertos asin iba pang mahalagang antigong bagay kan panahon nin mga Kastila.\nSinabi pa kaini, na nakaolay niya an project engineer kan 4GM Construction na masikad sa Junio 23 an excavation kan tinampo na masumpay pasiring sa Dimasalang, Sta. Cruz asin hinagad niya na kun igwang makalot na mga gamit kan panahon nin Kastila dapat dai muna hiroon asin retratohan.\nAn Elias Angeles St. tinampo na kaidto kun mabalyo sa Cathedral asin pasiring sa Universidad de Sta. Isabela asin dakula an posibilidad na may mga nawalat na antigong bagay sagcod na dagos nang nagkataralbongan.\nBase sa Articulo 438 kan New Civil Code of the Philippines kun an pigcoconsiderar na treasure asin antigong bagay na nakoa sa privadong propriedad iyan sadiri na kan kagsadiri kan daga, alagad kun makoa sa tinampo o sa laog kan propriedad kan gobierno dapat i-uli sa gobierno, sabi pa ni Barrameda.\nSa nakoang viente uno vintage helmet nin soldados kan Hapon kan guiera mondial dos na nakalot sa pigcoconstruir na storm drainage, sinabi pa ni Barrameda ta’no ta yaon ini sa Dimasalang St. an saiyang teoria kan Abril 9, 1942 mga alas 4:00 nin hapon an guierilla pig-atake sa Naga si mga soldados na Hapon hali sa Tacolod, Canaman, Camarines Sur nin sarong company nin grupo kan Tangcong Vaca guierilla sa irarum ni Lt. Nicolas Peñaredondo asin kan sarong detachment hali sa Camp Isarog na sarong tropa sa pamamahala man ni Lt. Florencio Padua, sinda nag-atake sa Ateneo nacobanan si mga Hapon an naisip madulag asin an dalagan pasiring sa Sta. Cruz, nagbagtas sa kaomahan.\nSinabi pa na pueding nagdudorolag ta piglalapag kan mga guierilla an tendencia ninda pag-abot sa may canto mapasiring sa Calle Barlin asin posibleng natakot sinda ta yaon sa Sta. Cruz, nagbutwa si mga guerilla ta mababadil sinda huli kaini hinurolog si mga magabat na gamit asin iwinalat na ninda kaya nakakoroa na korumpolkumpol si mga helmet.\nDai na sinda inabotan kan mga guerilla asin an ginibo binaradil na sana si mga vintage helmet kaya ngani may mga tama nin bala, sabi pa.\nSa pigsasabing tunnel nakaolay ni Barrameda an project engineer alagad pigpahimotikan envez nag-guho sana si daga ta kun tunnel dapat sementado kuta na si mag-ibong na gilid sagcod sa itaas.\nAn pig-uli sa City Hall na mga helmet pigpresentar na sa publico asin empleados kan ciudad kan Lunes asin presente man si dating Diputado Sulpicio Roco, Jr.na nag-turnover nin sarong helmet hali sa sarong trabajador.\nSampulo pa sana an pig-uuli sa City Hall asin naka-display na ngonian sa Raul S. Roco Library.


Home / News / Sorsogon / Army saka NPA nagbakbakan sa Sorsogon\nArmy saka NPA nagbakbakan sa Sorsogon\nBicol Standard Newspaper Tuesday, December 12, 2017 News, Sorsogon\nNagkaiga na naman nin encontrada kasuodmang alas 11:30 nin odto sa Provincia kan Sorsogon kan mga miembros kan army asin pulis, kalaban an mga tawohan kan NPA.\nAn incidente nangyari sa Barangay Salvacion, Magallanes, Sorsogon.\nEnot na napalaban an sarong platoon kan 31st IB kan army sa dai makulang sa 30ng mga NPA.\nSegun sa report, si ILt Eddie B. Badol kan army an lider kan mga soldados kan gobierno, na nasa regular na pag patrolya, kan makasagupa ninda an dai makulang sa 30ng mga armadong miembros kan NPA, na pinapamayohan ni Edwin Dematera a.k.a “Ka Dupax”, sa may barangay Salvacion, Magallanes.\nNaglawig nin 30 minutos si baradilan, pakatapos nag atras na an mga rebeldeng NPA pasiring sa direksyon kan Barangay Biton, Magallanes, Sorsogon.\nMayo nin report na may nalugadan o nakulgan sa parte kan mga soldados, mientras na may sarong nagadan hale sa kampo kan mga NPA.\nNakakua pa an army nin duwang “high powered” na mga badil, hale sa mga nag dudurulag na mga NPA.\nHuli kan grabeng baradilan, nagbugtak nin mga blocking force an mga soldados kan gobierno sa mga banwaan na kataid o harane sa pinangyarihan kan laban. Pig dirihiran an mga intelligence operatives na liboton an gabos na mga hospital asin mga clinics tanganing aramon kun igwa pang mga may lugad na NPA na pwedeng pig bubulong sa sainda.\nArmy saka NPA nagbakbakan sa Sorsogon Reviewed by Bicol Standard Newspaper on Tuesday, December 12, 2017 Rating: 5


Mga retiradong juez iyo an maimbestigar\nDai papalihison kan Corte Suprema an isyu sa nagkaperang juezez na envuelto sa ilegal na droga tanganing saindang imbestigaran alagad macrear nin fact finding asin administrative investigation na componido nin mga retiradong juez.\nSi Associate Justice Diosdado Peralta iyo an saindang tutukahan nganing magbilog kan fact finding investigation sagcod magpili nin retiradong juezez na iyo an maconducir kan imbestigasyon.\nSi Senior Associate Justice Antonio Carpio na naging juespe de honor sa ginibong graduation ceremony sa University of Nueva Caceres kan Sabado, Abril 5 nagpahayag kaini sa ginibong press conference kasunod kan pagbuyagyag kan Philippine Drug Enforcement Agency (PDEA) na igwang treceng mga juez an envuelto sa illegal drug trade.\nTinawan duon kan SC na dai ninda tutugotan na magdanay sa judicatura an illegal asin corrupt activities kan mga juez sa nasyon.\nAn mga pangaran dai paman pigbubulgar kan PDEA mientras na nagpapadagos pa an saindang imbestigasyon alagad an SC nangapudan sa ahencia na ipadara na sa sainda an mga pangaran kan treceng juezez nganing punan na an proceso sa imbestigasyon.\nDecidido an SC na ma-imbestigaran an treceng mga juez na nakabale sa pinakahuring Narco-list na pinaluwas ni Presidente Rodrigo Duterte alagad an PDEA dai pa nagcocooperar.\nIgwang nang enot na pig-iimbestigaran an Corte Suprema na envuelto man an apat na mga juez na kabale sa Narco-list ni Duterte kan nakaaging taon 2016 na kinababalihan ninda Antonio Reyes kan Ciudad nin Baguio, Domingo Casiple kan Aklan, Exequil Dagala kan Dapa-Socorro kan Surigao asin Adriano Savillo kan Ciudad nin Iloilo. (dpa)


MOSIAH TSAPTER 3\nSi Hadeng Benjamin nagpadagos kan saiyang pagtataram --- An Kagurangnan na makapangyarihan iyo an maserbisyo sa mga tawo sa tabernakulong lapok --- An dugo mabulos gikan sa lambang labot kan saiyang kublit habang siya nagbabayad-sala para sa mga kasalan nin kinaban --- Siya iyo sana an pangaran kun saen an kaligtasan maggigikan --- An mga tawo puwedeng hubaon an natural na pagkatawo asin magin banal sa paagi nin pagbabayad-sala --- An pagpasakit kan mararaot magigin arog sa sarong danaw nin kalayo asin asupre.\nAsin giraray mga katugangan ko, ako nag-aapud kan saindong atensiyon, nin huli ta igwa ako nin kadakul pang tataramon sa saindo; nin huli ta hilnga, ako igwa nin mga bagay na isasabi saindo manungod kaining mga paabuton.\n2 Asin an mga bagay na sakuyang sasabihon saindo iyo idtong hinimong ipaaram sakuya sa paagi kan sarong anghel na gikan sa Diyos. Asin siya nagsabi sa sakuya: Magmata ka; asin ako nagmata, asin hilnga siya nakatindog sa atubangan ko.\n3 Asin siya nagsabi sa sakuya: Magmata ka, asin dangoga an mga tataramon na sakuyang sasabihon saimo; nin huli ta hilnga, ako nagpadigde sa pagbalangibog sa saimo kan mga marhay na bareta nin dakulang kaogmahan.\n4 Nin huli ta an Kagurangnan nakadangog kan saindong mga pangadyeon, asin naghusga kan saindong pagkamatanos, asin iyo an nagpadara sakuya na magbalangibog sa saindo na tanganing kamo puwede na magin maogmahon; asin na kamo puwedeng magbalangibog sa saindong mga katawohan, na tanganing sinda man magin pano nin kaogmahan.\n5 Nin huli ta hilnga, an oras nag-aabot, asin dae na gayong harayo, na may kapangyarihan, an Kagurangnan na makapangyarihan na iyo an naghahade, na iyo an dati, asin iyo na gikan sa bilog na mayong kasagkoran hanggan sa bilog na mayong kasagkoran, na iyo an magbababa gikan sa langit na kaibahan sa mga kaakian nin mga tawo, asin mag-eerok sa tabernakulong lapok, asin padagos na maglalakaw na kaibahan nin mga tawo, nagtatrabaho nin mapusog na mga milagro, arog kan pagbubulong sa mga may helang, magbuhay-liwat nin gadan, naghimong makalakaw an pilay, an mga buta makaresibe kan saindang panheling, asin an bungog makakadangog, asin magpaparahay nin gabos na manera nin mga kahelangan.\n6 Asin siya magpapalayas nin mga diyablo, o mga mararaot na espiritu na nag-eerok sa mga puso nin mga kaakian nin mga tawo.\n7 Asin uya, siya magsasapo nin mga tentasyon, asin kulog nin hawak, pagkagutom, pagka-uhaw, asin kapagalan, na mas sobra pa sa sarong tawo na puwedeng magsapo, puwera lang kun ini magin sa kagadanan; nin huli ta hilnga, an dugo nagbubulos gikan sa lambang labot kan kublit, grabe kadakula an magigin kapaitan niya para sa mga parakasala asin mga karigsokan kan saiyang mga katawohan.\n8 Asin siya aapudon na JesuCristo, an Ake nin Diyos, an Ama kan langit asin daga, an Paralalang kan gabos na mga bagay magpoon pa sa kapinunan; asin an saiyang ina aapudon na Maria.\n9 Asin uya, siya maabot sa saiyang sadire, na an kaligtasan puwedeng mag-abot sa kaakian nin mga tawo maski ngani sa paagi nin pagtubod sa saiyang pangaran; asin maski na ngani pagkatapos kan bilog na ini sainda siyang ituturng bilang sarong tawo, asin siya masabi na siya igwa nin sarong diyablo, asin hahampakon siya, asin ipapako siya sa krus.\n10 Asin siya mabangon sa ikatulong aldaw gikan sa mga gadan; asin hilnga, siya matindog sa paghusga sa kinaban; asin hilnga, an gabos na ining mga bagay ginibo na tanganing an sarong matanos na paghusga puwedeng mag-abot sa mga kaakian nin mga tawo.\n11 Nin huli ta hilnga, asin man an saiyang dugo magbabayad-sala para sa mga kasalan ninda na nagkahurulog sa paagi nin paglapas ni Adan, na nagadan na dae nag-aaram sa karahayang boot nin Diyos manungod sainda, o kun siisay baya an mayo sa boot na nagkasala.\n12 Pero herak man, herak man saiya na nag-aaram na siya nagrerebelde laban sa Diyos! Nin huli ta an kaligtasan dae minaabot laen lang kun ini sa paagi nin pagsosolsol asin pagtubod sa Kagurangnan na si JesuCristo.\n13 Asin an Kagurangnang Diyos nagpadara kan saiyang mga banal na propeta na kaibahan kan gabos na kaakian nin mga tawo, na tanganing magbalangibog kaining mga bagay sa lambang lahi, nasyon, asin dila, na tanganing sa kahaluyan an siisay man an magtubod ki Cristo magdulok, tanganing siya puwedeng magresibe nin kapatawadan kan saiyang mga kasalanan, asin mag-ogma na may sobrang kadakulaan nin kaogmahan, mas na ngani habang siya nag-abot na sa kaibahan ninda.\n14 Maski na ngani an Kagurangnang Diyos nakakahiling na an saiyang katawohan sarong tiso an liog na mga katawohan, asin siya nagsurat para sainda nin sarong ley, na iyo na ngani an ley ni Moises.\n15 Asin kadakul na mga senyales, asin mga kangangalasan, asin mga tipo, asin mga anino na ipinahiling niya sainda, manungod kan saiyang pag-abot; asin maski na ngani kaini saindang pinatagas an saindang mga puso, asin dae nakakasabot na an ley ni Moises mayong maitatao laen lang kun ini sa paagi kan pagbabayad-sala nin saiyang dugo.\n16 Asin kun maski na ngani na posibleng an saradit na kaakian magkakasala sinda dae nanggad makakaligtas; pero ako nagsasabi saindo na sinda paladan; nin huli ta hilnga, arog ki Adan, o sa paagi nin natura, sinda nagkahurulog, maski na ngani kaiyan an dugo ni Cristo iyo an nagbayad para sa saindang mga kasalan.\n17 Asin sa kadagdagan, ako nagsasabi sa saindo, na dae na magkakaigwa pa nin ibang pangaran na itatao nin ibang dalan, ni sa paagi kun saen an kaligtasan mag-aabot sa mga kaakian nin mga tawo, kundi siya sana asin sa paagi kan pangaran ni Cristo, an Kagurangnan na Makapangyarihan.\n18 Nin huli ta hilnga siya maghuhusga, asin an saiyang paghuhusga husto sana; asin an mga umboy dae mapapara kun magadan na sadit pa; pero an mga tawong nag-iinom nin kondenasyon sa saiyang sadire man sanang mga kalag laen lang kun sinda nagin mapakumbaba kan mga sadire ninda asin magin arog sa saradit na mga kaakian, asin magtutubod sa kaligtasan kaidto, asin ngonian, asin sa maabot pa, sa laog asin sa paagi nin pagbabayad-sala kan dugo ni Cristo, an Kagurangnan na Makapangyarihan.\n19 Nin huli ta an natural na pagkatawo sarong kaiwal nin Diyos, asin nagpoon pa gikan sa pagkahulog ni Adan, asin magigin iyo sa maarabot, sagkod sa kasagkoran, laen lang kun siya nagsuko sa mga pag-aagda kan Banal na Espiritu, asin naghuba kan natural na pagkatawo asin nagin sarong banal sa paagi kan pagbabayad-sala ni Cristo na Kagurangnan, asin nagin arog nin sarong aki... masinunod-sunod, mahuyo, mapakumbaba, matinios, pano nin pagkamoot, andam na magpasakop sa gabos na bagay na sa paghiling nin Kagurangnan tama para saiya, na arog kan sarong ake na nagpapasakop sa saiyang ama.\n20 Asin bilang kadagdagan, ako nagsasabi sa saindo, na an panahon maabot noarin na sa pagkaaram sa Paraligtas maglalakop sa kabilugan kan lambang nasyon, lahi, dila, asin mga katawohan.\n21 Asin hilnga, kun an panahon na iyan mag-abot, mayong mahihiling na malinigon sa atubangan nin Diyos, laen lang an saradit na mga kaakian, sa paagi sana nin pagsosolsol asin pagtubod sa pangaran nin Kagurangnang Diyos na Makapangyarihan.\n22 Asin maski na ngani sa panahon na ini, kun noarin saindong tinutukdoan an saindong mga katawohan nin mga bagay na an Kagurangnan saindong Diyos iyo an nagsugo saindo, maski kaidto pa sinda dae na nanagboan na mayong kabasolan sa panhiling nin Diyos, lamang uyon sa mga tataramon na sakuyang itinaram na saindo.\n23 Asin ngonian ako nagtataram kan mga tataramon na an Kagurangnang Diyos iyo an nagsugo sakuya.\n24 Asin iyo ini an sabi nin Kagurangnan: Sinda magtitindog bilang sarong malinaw na testimonya laban sa mga katawohan na ini, sa aldaw nin paghuhukom; kun saen sinda huhusgaran, an lambang tawo uyon sa saiyang mga kaggibohan, kun sinda nagin marhay, o kun sinda nagin maraot.\n25 Asin kun sinda nagin maraot sinda mapapamugtak sa sarong makangorongirhat na hilingon kan saindang sadireng pagkakasala asin mga karigsokan, na iyo an nagbubulid sainda na tanganing manaradit gikan sa presensiya nin Kagurangnan paduman sa sarong kamugtakan na pagtitios asin daeng katapusan na kapadusahan, na kun saen dae na nanggad sinda makakabalik pa; kun kaya sinda nag-inom nin kondenasyon sa saindang sadireng mga kalag.\n26 Kun kaya, sinda nakainom na gikan sa baso nin kaanggutan nin Diyos, na an hustisya dae na makakapagtago pa sa sainda na arog kaini na puwedeng magtago na si Adan dapat na mahulog nin huli kan saiyang pagkakan nin pinagbabawal na prutas; kumn kaya, an pagkaherak dae na kuta na makakapagpabalik sa sainda sagkod pa man.\n27 Asin an saindang kapadusahan iyo an sarong danaw nin kalayo asin asupre, na an mga laad dae nanggad napaparong, asin an aso minapaitaas sagkod sa kasagkoran. Kaya iyo ini an isinugo nin Kagurangnan sakuya. Amen.\n# posted by Unknown @ 4/21/2005 06:10:00 PM


Dr. Albeus matindog na fiscalizer sa consejo\nSi Dr. Jess Albeus, solamenteng ganador na consejal sa Ciudad nin Naga na hale sa oposisyon nag-asegurar sa 34,945 mga nagboto sa saiya kan nakaaging midterm elections na matindog siya sa Sanggunian Panlungsod bilang fiscalizer alagad kun an resolucion asin ordinansa para sa karahayan kan ciudad nagcierto na ini saiyang susuportaran.\nPera nang decada an ‘’ubos kun ubos gabos kun gabos’’ sa ciudad ngonian sanang eleksyon an mga electorado kan ciudad nagdesisyon na magboto nin dawa sarong consejal na bakong hali sa Team Naga nganing magkaigwa nin fiscalizer sa consejo kan ciudad.\nNag-ika sampulo siyang puesto sa mga napiling consejal, alagad nagpahayag nin pasasalamat ki Premira dama Farah Bongat huli kan suporta sa saiya kan nakaaging eleksyon sagcod na nakalaog siya sa ‘’magic ten’’.\nPinahayag sa media ni Mrs. Bongat na saiyang sinuportaran si Albeus huli ta dawa bakong panahon nin eleksyon padagos an saiyang serbisyo sa comunidad bilang sarong doktor.\nNagtutubod an bagong matukaw na consejal na binutohan siya nganing magreparo kun igwang nangyayaring iregularidad sa City Hall na dapat niyang mabantayan alagad bako man sa gabos envez kun ikakarahay an ano man na proyecto o programa nagcierto na saiyang susuportaran.\n‘’Kun kaipuhan magtaram contra sa polisiya kan Naga alagad kun nasa tama an dalagan kita po matabang nganing maging progresibo an satuyang ciudad. Dai man gustong sabihon pag-fiscalizer permi na sanang contra’’\n‘’Magiging akong team player pagmarhay na programa alagad pagmaheling tang kaipuhan magcontra gigibohon ta para sa interes kan mga taga Ciudad nin Naga’’.\nSaiyang sinabi na kan gibohon si proklamasyon sa sainda kan City Board of Canvassers, saiyang nakaulay si Mayor elect Nelson Legacion na masuporta siya sa liderato kan bagong jefe ejecutivo kan ciudad.\nSi Albeus, pang apat nang veces na nagcandidatong consejal asin ngonian sana nanggana na iyo an nagtapos kan ‘’ubos kun ubos gabos kun gabos’’ na pigpunan kan panahon ni dipuntong Alcalde Jesse M. Robredo.\nSinabi man ninda Vice Mayor elect Nene de Asis asin Consejal Vidal Castillo na mayo man nin problema kun igwa nang oposisyon sa SP huli ta dawa an saindang grupo sa ngonian anas TN entero man pigdedebatehan an pigpapandahan an mga resolucion maging ordinansa.\nSegun pa sa bise alcalde dawa bakong miembro kan TN si Albeus tatawan ninda nin committee chairmanship depende sa pag-uurolay kun ano an saiyang kakapotan na komite. (dpa)


Home / Bato / Camarines Sur / Naga City / News / Naghabas nin motorsiklo, nadakop sa Bato, CSur\nNaghabas nin motorsiklo, nadakop sa Bato, CSur\nBicol Standard Newspaper Friday, December 01, 2017 Bato, Camarines Sur, Naga City, News\nNAGA CITY 12/1/17 (BICOL STANDARD) –Tulong lalaki na suspechado sa pag-carnap nin motorsiklo an inarestar (citizen’s arrest) kan an saindang hinabas na vehiculo mag-simplang sa may riles kan tren sa rail road crossing sa Barangay San Miguel, Bato, Camarines Sur.\nAn incidente nangyari kasubagong alas 3:00 nin mag-omagahon.\nSegun sa report kan pulis an tulong suspechado sa pag carnap nin motorsiklo iyo sinda Ruben Solano y Pelicia, taga Anoling, Camalig, Albay, Jeffrey Moyo y Guiriba, residente kan Salugan, Camalig, Albay asin sarong menor de edad na nabisto sa pangaran na Alex, taga Barangay Anoling, Camalig, Albay.\nHinabas an motorsiklo sa Barangay Agos, Polangui, Albay.\nSabi sa report kan mga awtoridad, an tulong suspechado sa pag carnap kan motorsiklo na-aksidente kan sinda magbaktas sa riles kan tren sa Barangay San Miguel, Bato, Camarines Sur.\nNin huli sa pagtubod na hinabasan an motorsiklo kaya inarestar an tulo na mga suspechado.\nAlagad, nin huli ta may mga rungas sa saindang lawas an duwa sa mga suspechado kaya idinalagan sinda sa hospital para ipabulong.\nAn ika tulong suspechado an dinara sa pulis tanganing imbestigaran.\nMientrastanto, an motorsiklo yaon ngonian sa poder kan mga awtoridad.\nPig pepreparar na kan mga awtoridad an pag sangat nin caso contra sa mga imbuelto sa casong ini.\nNaghabas nin motorsiklo, nadakop sa Bato, CSur Reviewed by Bicol Standard Newspaper on Friday, December 01, 2017 Rating: 5


HALE SA FONDO KAN RICE TARIFFICATION LAW: P340.6-M pigbabariwas sa mga paraoma sa Bicol\nTolong taon nang nagrereclamo an paraoma sa hababang presyo kan paroy huli sa Rice Tariffication Law (RTL) alagad an Department of Agriculture (DA) sa Bicol nagdidistribuer na nin ayuda sa mga paraoma nin tig-a Php5,000 na dapat may pig-ooma nin kulang sa duwang hektarya.\nSa anom na provincia sa Kabikolan igwang rehistradong 68,118 na mga paraoma base sa data base nin paraoma sa listahan kan Farmers Registry System for Basic Agriculture Services asin sinda an mga benepisyaryo.\nSi Emily Bordado, regional spokesperson kan DA Bicol nagsabi sa sinambit na rehistradong paraoma sa tig-a Php5,000 igwang total na Php340,590,000 an pigbabariwas sa paagi nin ATM card sa lambang benepisyaryo.\nAn fondo hale sa tariff collection kan Rice Tariffication Law sa mga nag-aangkat nin imported rice na mga negosyante.\nIgwa nang enot na pigtaong ayuda hale sa fondo kan RTL siring kan mga makinarya, irrigation system kan mga paraoma asin banhi, sabi pa ni Bordado.\nIgwa nang natapos na provincia sa pagbariwas mantang an iba patapuson alagad an Camarines Sur na may 9,840 benepisyaryo dai pa nakakapuon huli ta hinahalat pang magtalaan nin petsa asin bulan sa gobierno provincial.\nDinagdag pa kan DA Bicol an distribusyon kan ATM card puedeng gibohon cada distrito mantang an pagkobra kan biyaya sa paagi kan Land Bank of the Philippines alagad kun nuarin matalaan hinahalat pa an provincia.\nIka duwang taon na ngunian an pagbariwas kan sinambit na biyaya sa mga paraoma.\nMientras tanto, an grupo nin paraoma na pinamamayohan ni Tess Cielo kan Women’s Farmers Organization sa Bicol nagpahayag dawa nagtataong ayuda sa paraoma an gobierno sa dikit na cantidad alagad perang taon nang apektado kan hababang presyo kan paroy huli kan RTL.\nNaging ley an RTL kan permihan ni Presidente Rodrigo Duterte kan Febrero 2018 na padreno si senador Cynthia Villar sa senado.\nAn saindang panindugan ibasura na an RTL mantang an nakikinabang sana iyo an mga higanteng negosyante bagas na iyo an nagdidikta kan presyo sa mercado.\nSi Congresista Gabby Bordado kan tercer distrito kan Camarines Sur nagpahayag na sa masunod na 19th Congress itutulod niya na enmiendahan an Rice Tariffication Law na dapat dai man apektado an mga paraoma. (DPAureus)\nNag-oomang kulang sa duwang hektarya may biyaya hale sa Rice Tariffication Law. (Retrato kua kan DA Bicol)


SA MAY 13, 2019 ELECTION: Legacion opisyal na candidatong alcalde kan TN\nPig-aandaman na kan Team Naga (TN) an saindang sarabay na pagplantiar nin certifico de candidatura sa Commission on Election (Comelec) sa Oktubre 15 matapos kumfirmaron ni Alcalde John Bongat na si Bise Alcalde Nelson Legacion iyo na an opisyal na candidatong alcalde kan TN kasunod kan pagsibog na kan ambisyon ni Consejal Cecilia ‘’Nene’’ De Asis na mag-aspirar para alcalde kan ciudad sa maabot na midterm election sa Mayo 13, 2019.\n‘’Sa samuyang huring pag-orolay kasubanggi (Oktubre 8) sa pagpili kan mga macandidato sa lindong kan Team Naga, puon alcalde, bise alcalde, sagcod sa mga consejal, pinagmarhay ni Consejal De Asis na dai na mag-aspirar para alcalde kan satuyang ciudad. Huli kaini pinagdesisyonan kan TN, na si Atty. Nelson Legacion na an ‘standard bearer’ kan Partido Liberal. An mga macarandidato sa ibang posisyon iaanunciar matapos an ginigibong proceso’’, sabi ni Alcalde Bongat.\nSinabi man ni Legacion na saindang piglalaoman matatapos na an consultasyon antes kan Oktubre 15 sa pagpili nin duwang bagohan na candidatong consejal hali sa natatadang doceng asperante na nagsunad sa proceso mantang si walong mga incumbent na ma-re election kinababalihan ninda Consejales Greg Abonal, Sonny Ranola, Elmer Baldemoro, Mila Raquid-Arroyo, Julian Lavadia Jr., Joselito Del Rosario, Vidal Castillo, asin Salvador Del Castillo.\nSi Legacion nagserbe bilang City Legal Officer sa administrasyon ni dipunto Alcalde Jesse Robredo, naka-duwang termino bilang consejal sagcod na nagcandidatong bise alcalde asin nangagana mantang pataposon na an saiyang ika-duwang termino sa Hunyo 2019.\nAn ambisyon kan bise alcalde na magsakat sa mas halangkaw na posisyon suportado kan Liga ng mga Barangay, mga barangay kagawad, asin iba pang sektores mantang haloy na niyang pig-andaman an laban sa cargong alcalde.\nSa pagpili nin candidatong bise alcalde tinao an bola ki Atty. Legacion kun siisay sa duwang asperante na sinda De Asis asin Consejal Ryan Cydric Rentoy an saiyang pipilion na magiging ka-tandem alagad puede man magconsulta sa mga pag-iriba kun siisay an gusto ninda.\nSa lado ni De Asis na enot nag-aambisyon magcandidatong bise alcalde alagad kan Agosto 18 nagpahayag ini na malaog sa proceso sa nganing mag-candidatong alcalde.\nSa harampangan kan TN kan nakaaging bangui, an consejal nag-atras kan saiyang plano pabor ki Atty. Legacion.\nSaiyang sinabi na an saiyang pagsibog para man sana sa ikakarahay kan gabos sa TN para sa matuninong asin marhay na iribanan sa Sangguniang Panlungsod, opisyales de barangay, suportadores mala ngani nagluluwas na nagkakabaranga na sinda na dai man. Tanganing mahali an mga sahot na baranga na sinda nagdesisyon an consejal na dai na mag-ayon sa selection process sa puestong alcalde.\nSaiyang piglinaw na kun nagsibog siya sa plano sa cargong alcalde, mayo man nin ano man na condisyon asin andam siyang magbali giraray sa proceso sa pagpipilian na candidatong bise alcalde.\nTATO MENDOZA LIWAT MACANDIDATONG ALCALDE\nSa lado ni dating Board President Fortunato “Tato” Mendoza kan MNWD, saiya nang kinumfirmar na liwat siyang macandidatong alcalde asin nag-aandam na sa pagplantiar nin COC alagad dai paman nagbuyagyag kun siisay an saiyang ka-tandem.\nSiya dati nang nagcandidatong alcalde sa pirilian lokal kan Mayo 2016 alagad dinaog siya sa resulta kan eleksyon ni Alcalde Bongat.\nSaiyang sinabi na mabugtak sana sinda nin apat na candidatong consejal mantang puede magkua sinda nin guest candidate hali sa Team Naga. (DPA)


Home / Bicol / Bicol News / Camarines Sur / Naga City / News / "Double dead" na karne, nakumpiscar sa Naga City\n"Double dead" na karne, nakumpiscar sa Naga City\nBicol Standard Newspaper Thursday, December 13, 2018 Bicol, Bicol News, Camarines Sur, Naga City, News\nNAGA CITY - Pinatanidan kan mga official kan Ciudad nin Naga an mga mabakal nin carne na pasegurohon na fresko pa an mababakal ninda, orog na ngonian na masunod na mga aldaw.\nSegun sa informasyon, an Naga City Price Monitoring and Coordinating Council, na pinapamayohan ni Consejal Ray-An Cedrick Rentoy, biglaan na nagconducir nin pag inspection kan mga tindahan nin carne para maheling an kalidad kan saindang mga tinda.\nPakalihis nin pirang oras na paglibot sa mga meat shops, nadiscubre kan sinambit na team an mga "double dead" o "botcha" nang mga carneng orig na pig titinda.\nTulos nag sugo sa mga miembros kan team na compiscaron an mga paninda, na nag aabot sa 276 kilos gabos na "doble dead meat."\nAfuera kan pag compiscar kan mga panindang carne, pinatanidad gabot na mga paratinda na dai nangad mag probar na magbalga kan reglamento kan ciudad dapit sa saindang mga paninda, nin huli ta may kastigong pwedeng ipataw sa sainda.\nPig lalaoman na magiging segido an pag inspection kan mga tindahan nin carne orog na ngonian na madali nang mag pasko na kun saen dakul na mga parabakal an pig lalaoman.\n"Double dead" na karne, nakumpiscar sa Naga City Reviewed by Bicol Standard Newspaper on Thursday, December 13, 2018 Rating: 5